Ноқонуний миграция ва одам савдосига қарши курашHaqida.net\nHome Mahalliy Ноқонуний миграция ва одам савдосига қарши кураш\nПойтахтимиздаги Миллий матбуот марказида Ўзбекистон Республикаси Миллий хавфсизлик хизмати томонидан ноқонуний миграция ва одам савдосига қарши курашиш масалаларига бағишланган брифинг ўтказилди.\nУнда Миллий хавфсизлик хизмати матбуот маркази катта ходими Лола Йўлчибоева журналистларга мамлакатимизда одам савдоси ва унинг олдини олиш борасида амалга оширилаётган чора-тадбирлар ҳақида маълумот берди.\nБугун норасмий каналлар орқали чет элга чиқиб кетган меҳнат мигрантларининг кўпчилиги ўзларининг ишонувчанлиги оқибатида одам савдоси қурбонига айланмоқда. Айрим нопок кимсалар улардан ноқонуний тижорат фаолиятини юритишда, товар-моддий қимматликлар, қурол-яроғ ва гиёҳванд моддалар контрабандаси ҳамда бошқа қонунга зид фаолият билан шуғулланишда фойдаланмоқда.\n2016 йилда ва жорий йилнинг биринчи ярмида Ўзбекистон Республикаси Миллий хавфсизлик хизмати органлари томонидан фуқароларимизни ноқонуний меҳнат ва жинсий эксплуатацияга жалб қилиш мақсадида чет элга чиқариш билан шуғулланган 216 нафар шахс фаолиятига чек қўйилди.\nМиллий хавфсизлик хизматининг Бухоро вилояти бошқармаси томонидан ёш қизларни жинсий эксплуатация қилиш учун Бангкок шаҳрига олиб чиқиш билан шуғулланган Ўзбекистон фуқаролари Л.Сафаева ва Н.Усмонованинг фаолияти фош қилинди. Уюшган жиноий гуруҳ қизларни чет элга жўнатишни “Тошкент – Киев – Бангкок” йўналиши орқали амалга оширган. Украинага келган одам савдоси қурбонларини шу мамлакат фуқароси Юрий Зиганчов кутиб олган ва Киев шаҳри аэропортининг чегара хизматида ишлайдиган турмуш ўртоғи кўмаги билан Таиландга жўнатилишини таъминлаган. Суд Л.Сафаева ва Н.Усмоновага нисбатан узоқ муддатли озодликдан маҳрум этиш жазосини тайинлади.\nБу каби ҳолатлар Хоразм вилоятида ҳам кузатилган. Миллий хавфсизлик хизматининг Хоразм вилояти бошқармаси томонидан ёш қизларни Бирлашган Араб Амирликларига жўнатиш билан шуғулланиб келган уюшган жиноий гуруҳ аъзолари ўз қурбонларини Россия орқали Дубайга жўнатиш мақсадида Қозоғистон ҳудудига олиб чиқишга уринаётган вақтда қўлга олинди.\nБаъзи ҳолатларда жинсий эксплуатация билан шуғулланиб келаётган уюшган жиноий гуруҳлар аввал хорижга чиққан ва депортация қилинган шахсларнинг биографик маълумотларини ФҲДЁ ва ҳуқуқни муҳофаза қилувчи органлардаги жиноий алоқалари орқали ўзгартириб, уларни чет элга олиб чиқишмоқда. Улар жиноий ҳаракатлари фош этилмаслиги мақсадида, “ўлжа”ларини алоҳида-алоҳида олиб чиқиш амалиётидан кенг фойдаланмоқда. Шу билан бирга, айрим ҳолларда уюшган жиноий гуруҳ аъзоларига сайёҳлик фирмалари ҳам ёрдам бермоқда.\nЎзбекистон Республикаси фуқароси Х.Л. уюшган жиноий гуруҳ аъзоларининг кўмаги билан Қозоғистонга чиққан. Сўнг Дубай шаҳридаги “Royal Gardens Tourism” фирмаси орқали унга туристик виза расмийлаштирилган. У Бирлашган Араб Амирликларига бориб, фоҳишалик билан шуғулланган. Аниқланишича, мазкур фирма Самарқанд вилоятида туғилган Т.Ш. билан келишган ҳолда ўзбекистонлик қизларни жинсий эксплуатацияга жалб қилиш билан шуғулланган.\nАфсуски, ноқонуний меҳнат миграцияси ва одам савдосининг авж олишига айрим коллеж ва лицейлар мансабдор шахсларининг бефарқлиги, нафс қулига айлангани ва бундай ҳолларга кўз юмаётгани ҳам сабаб бўлмоқда. Улар айрим ўқувчиларнинг чет элда меҳнат қилаётгани ҳақидаги маълумотларни яшириб, кейинчалик пул эвазига бу ўқувчиларга ўрта махсус таълим муассасасини битиргани тўғрисидаги дипломни расмийлаштириб бераётгани ташвишли ҳолат.\nЎз юртдошларини ноқонуний меҳнатга ёллаш, уларни Москва шаҳри ва вилоятида эксплуатация қилиш билан шуғулланган қашқадарёлик Руслан Араловга нисбатан Миллий хавфсизлик хизмати материаллари асосида қўзғатилган жиноят иши доирасида аниқланишича, у 2011 йил Россия ҳудудида доимий равишда бўлган. Аммо 2014 йил Қарши туманидаги Қовчин касб-ҳунар коллежининг нопок ходимлари кўмаги билан Араловга ушбу ўқув муассасасини тугатганлик тўғрисидаги диплом берилган.\nКейинги йилларда ёш оналар томонидан ўз чақалоғини сотиш ҳолатлари ҳам кўпаймоқда. Миллий хавфсизлик хизмати идоралари томонидан Тошкент шаҳри ҳудудида ўтказилган тезкор тадбирлар давомида чақалоқларни сотиш билан шуғулланган Т.А.Хўжаева ва А.Н.Курамшинанинг жиноий фаолиятига чек қўйилди.\nЎзбекистон ва Россия ҳукуматлари ўртасида Ўзбекистон фуқароларини Россияда вақтинча меҳнат қилишга жалб этиш бўйича келишув имзоланди. Кейинги йилларда минглаб юртдошларимиз ишлаш учун Жанубий Кореяга юборилди. Польша ва Япония мамлакатлари билан келишувларга эришилди. Ушбу мамлакатларда фуқароларимиз нафақат меҳнат қилмоқда, балки тил ўрганиб, етакчи компанияларда малака оширмоқда.\nБундан ташқари, фуқароларимизни чет элда меҳнат ёки жинсий эксплуатацияга тушиб қолиш, аксилконституциявий тузилмалар фаолиятига жалб қилиниш хавфларидан огоҳ этиш бўйича аҳоли орасида тушунтириш ишлари йўлга қўйилган. Чет давлатларга бориб меҳнат қилаётган фуқароларимизнинг ҳуқуқ ва эркинликларини ҳимоя қилиш борасида Ўзбекистоннинг хорижий мамлакатлардаги дипломатик ваколатхоналари томонидан ҳам самарали ишлар амалга оширилмоқда.\nМеҳнат эксплуатациясига йўлиққан фуқароларимизга ёрдам бериш мақсадида “Истиқболли авлод” нодавлат нотижорат ташкилоти жорий йилнинг июнь ойида ўзининг “фаол линияси” телефон рақамлари ҳақидаги маълумотни уяли алоқа компаниялари орқали sms шаклида тарқатди. Ўтган давр мобайнида меҳнат эксплуатацияси билан боғлиқ салбий ҳолатларга тушиб қолган шахслардан мазкур “фаол линия”га 800 га яқин мурожаат келиб тушди. Ҳозир бу мурожаатлар юзасидан тегишли чора-тадбирлар кўрилмоқда.\nБу каби чора-тадбирлар изчил давом эттирилади. Лекин, энг асосийси, ҳар биримиз доим ҳушёр бўлмоғимиз, нопок кимсалар алдовига учиб қолмасдан, қонуний ва ҳалол йўл билан меҳнат қилмоғимиз лозим, дея таъкидланди брифингда.


ЎзА - “Ташхис тезлашди, даво муддати ҳам тезлашяпти, натижалар бундан-да яхши бўлади”\n15.04.2018 22:02 Чоп этиш версияси\n“Ташхис тезлашди, даво муддати ҳам тезлашяпти, натижалар бундан-да яхши бўлади”\nИННОВАЦИОН МАСОФАВИЙ ЎҚИТИШ ВА МОНИТОРИНГ МАРКАЗИ ОЧИЛДИ\nЭнди республикамизда сил касаллигини даволаш ва ташхис қўйишда масофадан туриб маслаҳатлашиш имкони яратилди. Ўзбекистон Соғлиқни сақлаш вазирлиги, АҚШ Халқаро Тараққиёт Агентлиги (ЮСАИД) ва Республика ихтисослаштирилган фтизиатрия ва пульмонология илмий-амалий тиббиёт маркази билан ҳамкорликда Тошкент шаҳрида очилган Инновацион масофавий ўқитиш ва мониторинг маркази ана шундай имкониятни ҳам тақдим эта олади.\nБир вақтнинг ўзида марказнинг Бухоро вилоятидаги шўъбаси ҳам фаолият бошлади. Республика ихтисослаштирилган фтизиатрия ва пульмонология илмий-амалий тиббиёт марказида бўлиб ўтган очилиш маросимида қайд этилишича, дунёда ҳар йили сил касаллиги сабабли 1 миллион 700 мингдан ортиқ киши вафот этади. Ўзбекистонда бу хасталикнинг олдини олиш бўйича амалга оширилган чора тадбирлар натижасида сил касаллиги билан боғлиқ холатлар сони сезиларли даражада камайган.\n— Силни даволашда, айниқса, дори воситаларига чидамли турини аниқлашда бир эмас бир неча мутахассисларнинг фикри керак бўлади, – дейди ЮСАИДнинг Силга қарши кураш дастури Минтақавий тиббий директори Михаил Волик. – Масофадан туриб мулоқот қилиш имконияти сабабли шифокорлар пойтахтга келмай туриб ҳам ўзаро фикр алмашиш имконига эга бўлишди. Бугун малакали мутахассисларни нафақат пойтахтда балки, вилоятларда ҳам етиштиришга эҳтиёж катта. Масофавий технологиялар эса энг камхарж усуллардан бири саналади. Таълимда жорий этиладиган замонавий инновациялар натижасида, бу ердаги мутахассислар ҳам яқин орада ўз ноу-хаулари ва даволашдаги янги ёндошувларини жаҳонга экспорт қила оладилар. Бизнинг бош мақсадимиз эса, касалликни эрта аниқлаш, эрта даволаш ва максимал натижага эришишдан иборат.\n— Марказ энг мураккаб холатларда бир неча мутахассиснинг биргаликда маслаҳатлашиш имконини беради, – дейди Инновацион масофавий ўқитиш ва мониторинг маркази раҳбари Козим Мухамедов. – Энг асосийси, фуқаролар пойтахтда қандай сифатли тиббий хизматга эга бўлишса, вилоятдаги мутахассислар даражаси ҳам шунга тенглаштирилади. Биринчи консилиум Бухоро вилояти мутахассислари билан ўтказилди. У ерда шифокорларда туғилган саволларни биргаликда ечдик. Беморни рентген ва бошқа ташхисларни динамикасини кўриш имкони бўлди. Қўшимча саволлар бердик ва улар экранда барча маълумотлар ва тасвирларни кўрсатишди. Масофада ўқитиш борасида эса нафақат шифокорлар, лаборантлар балки ҳамширалар учун ҳам малака ошириш имкони туғилди. Бундай марказ илк маротаба ташкил этилди. 4 та вилоятда, яъни Бухоро, Навоий, Хоразм ва Қашқадарёда филиаллар фаолияти йўлга қўймоқда. Ҳозир бизда молекуляр генетик текширувлар ўтказилаётган бўлиб, олдин дориларга чидамлиликни аниқлаш учун 3-4 ой кетган бўлса, ҳозир 4 соатни ичида аниқлаш мумкин. Демак, ташхис тезлашди, даво муддати ҳам тезлашяпти, натижалар бундан-да яхши бўлишига ишонаман.\nЎзбекистоннинг бошқа вилоятларида ҳам Марказнинг шўъбалари очилиши режалаштирилмоқда. Умид қиламизки, марказ фақат кўргазма учун эмас. Унинг имкониятларидан амалда ҳам кенг фойдаланилади ва бу орқали бутун мамлакат бўйлаб сил касаллиги бўйича мутахассисларни самарали равишда боғлайди.


Синовли кунлар ортда қолади, савоб эса… — KMODS\nСиновли кунлар ортда қолади, савоб эса…\nPosted on 07.04.2020 Author admin\tКомментарии к записи Синовли кунлар ортда қолади, савоб эса… отключены\nБугун Тошкент вилоятининг барча ҳудудларида қизғин иш олиб бориляпти. Коронавирус пандемияси одамларни ташвиш ва саросимага туширгани йўқ.\nТошкент вилояти ҳокимлиги ахборот хизматининг маълум қилишича, марказларда куну тун фаолият кўрсатаётган “Call center”ларга эҳтиёжманд инсонлардан буюртмалар қабул қилинмоқда. Кам таъминланган оилалар ижтимоий тармоқдаги Телеграм канали орқали ҳам ўз мурожаатларини йўлламоқдалар.\nЗангиота туманида ҳам беморларни даволашга ихтисослашган махсус шифохона қурилиши давом этмоқда. 68 гектар майдонни эгаллаган, шифокорлар ва операцион бўлимлар учун алоҳида хоналар, шунингдек, туғруқ мажмуаси мавжуд касалхона 10 минг ўринга мўлжалланган. Касалхонани тез кунларда фойдаланишга топшириш кўзда тутилган.\nЭнг қувонарлиси, савоб ишлардан ҳеч ким четда қолишни истамаяпти. Имкони бор инсон хайрияга ўз ҳиссасини қўшишга ҳаракат қилмоқда. Айниқса, Қибрай туманинг “Нурафшон“ маҳалласида истиқомат қилувчи тадбиркор Азиз Сатторовнинг саховати қалбларимизни жунбишга келтирди. У Бўстонлиқ туманидаги 120 ўринли барча қулайликларга эга, замонавий хусусий дам олиш масканини хориждан келаётган юртдошларимизнинг карантин даврини ўтказиши учун бепул тақдим этди. Шу билан бирга, тадбиркор ушбу давр мобайнида карантиндаги фуқароларни озиқ-овқат билан тўлиқ таъминлашни ўз зиммасига олди.\nЭл бошига иш тушса, инсонлар сараланади деган нақл бежиз айтилмаган. “Grand Pharm Trade” масъулияти чекланган жамияти шаклидаги дорихоналар тармоғи жамоаси ҳам савобли ишдан четда қолгани йўқ. Тошкент вилоятининг барча шаҳар ва туманларидаги уй шароитида карантинда сақланаётган хонадонлар, кам таъминланган, эҳтиёжманд оилалар, Меҳрибонлик ҳамда Саховат уйлари ва болалар интернетларига хайрия сифатида 12 турдаги озиқ-овқат маҳсулотлари ва дори-дармонлар етказиб беришни бошлади.\nҲозиргача бундай хайрия ёрдамлари масъулияти чекланган жамият томонидан икки марта амалга оширилди. Дастлаб 1000 та оилага эҳсон қутилари берилган бўлса, яқинда Оҳангарон шаҳридаги яна 1000 та турмуш шароити оғир оилалар ва ногиронлиги бор фуқароларга ёрдам кўрсатилди.\nБитта хайрия қутисида озиқ-овқат маҳсулотлари ва дори-дармонлар (5 кг ун, 3 кг шакар, 10 кг гуруч, 2 дона товуқ, 5 литр ёғ, 1 кг чой, 60 дона тухум, 5 кг макарон, 10 кг картошка, 5 кг пиёз, 5 кг сабзи, 2 пачка туз маҳсулотлари ва 18 турдаги дори-дармонлар) билан бирга, 250 минг сўм нақд пул ҳам бор.\nБаҳор нафаси бутун борлиқни уйғотаётган шу кунларда вилоят аҳолисининг кайфияти яхши. Одамлар бир-бирига меҳрибон. Халқ бир кучга айланган, ҳамма қўни-қўшнисидан хабар олган. Қийналаётган, эътибордан четда қолаётган оила йўқ. Ҳамма Яратгандан синовли кунлар тезроқ қолишини сўраб, дуо қилмоқда.\n10 марта 2021 года в Комитете по межнациональным отношениям и дружественным связям с зарубежными странами […]\nАфғонистон инсонпарварлик ёрдами учун Ўзбекистондан миннатдор\nКороновирус касаллиги пандемиясининг бутун днуёда тарқалганлиги сабабли АҚШнинг Чикаго шаҳридаги “Ўзбек — Америка ассоциацияси томонидан олиб борилаётган хайрия ишлари


CАБР ҲАР ИШГА ДАЪВО\nБутун дунё бўйлаб, жумладан, юртимизда ҳам коронавирус касаллиги авж олмоқда. Ҳозир инсоният оғир синовли даврни бошидан кечирмоқда. Мамлакатимизда аҳоли саломатлигини ҳар томонлама ҳимоя қилиш учун барча чоралар кўрилмоқда.\nЛекин, бутун жаҳонда бўлгани каби юртимизда ҳам пандемия билан боғлиқ вазият кескинлигича қолмоқда. Бу биз учун бир имтиҳондир. Аслида мўмин банда синов ва имтиҳонни орзу қилмайди, балки Аллоҳдан доимо офият ва раҳматни сўрайди. Шундан сўнг ҳам синов-имтиҳонга учраса, сабр қилади. Бунинг ҳикмати борлигини идрок қилади, ҳамма нарса Аллоҳнинг хоҳиши билан бўлишига иймон келтиради. Ўзига Аллоҳнинг раҳмати ва офияти етишини кутади. Аллоҳ таоло “Луқмон” сурасида: “Эй ўғилчам, намозни тўкис адо қил, яхшиликка буюриб, ёмонликдан қайтар ва ўзингга етган мусибатга сабр қил. Албатта, булар азм этилажак ишлардандир”, деган. Бошқа оятда эса Аллоҳ таоло “...ўзингга етган мусибатга сабр қил”.\nСабр қилмасанг, иш битмайди. Мўмин бандага амр қилинган ишлар азму қарор билан адо этилиши лозим бўлган аҳамиятли ишлардир. Шунинг учун ҳам уларни адо этишда сабр керак бўлади.\nКуни кеча Ўзбекистон мусулмонлари идораси Уламолар Кенгашининг 2020 йил Қурбон ҳайитини нишонлаш тўғрисидаги Баёноти эълон қилиниб, бу йилги Қурбон ҳайитини қай тартибда адо этшимиз лозимлигини маълум қилинди. Унда Ўзбекистон мусулмонлари идораси Уламолар Кенгаши Фатвоси асосида масжидларда карантин даврида вақтинча жамоат намозлари тўхтатилганини инобатга олган ҳолда Қурбон ҳайити (Ийдул аздҳо) намозини ўқиш ҳам мўмин-мусулмонларнинг зиммасидан соқит бўлади.\nЮртдошларимизга ҳайит куни қуёш терак бўйи кўтарилгандан кейин қурбонликка аталга жонлиқларни сўйишлари тавсия этилди.\nБу улуғ кунларда уйларимизда сабр қилиб ўтириб, тинчлик-хотиржамликда, осуда ҳаётда ўтириб, дуо ва ибодатларимизни оиламиз даврасида ўтказайлик. Муборак арафа ва ийд кунларида аждодларимизни хотирлаш, шириндан-шакар болаларимизни дуо қилиш, тезроқ бу касалликларни даф бўлишини ва жамоат намозларига тезроқ қайтиб масжидларимиз очилишини сўраб дуои-хайр этайлик.\nНаманган тумани “ал-Масжидун Набавий”\n21.02.2020 й. "Такфир" тушунчаси\n07.02.2020 й. Кечиримлилик – мўминга хос\n27.12.2019 й. Амаллар ниятга боғлиқдир\n20.12.2019 й. Ислом – маърифатпарвар дин


P. Chaykovskiyning "Qarsildoq" Baleti в onlayn chiptalarni sotib olish. Chiptalarni tadbirga yetkazib berish P. Chaykovskiyning "Qarsildoq" Baleti.\nP. Chaykovskiyning "Qarsildoq" Baleti\nJm 26.02.2021 18:00\nШтальбаумларнинг хонадонида Янги йил байрамини нишонлаш учун меҳмонлар йиғилишмоқда. Уларнинг орасида Штальбаумларнинг фарзандлари Маша ва Францнинг чўқинтирган оталари Дроссельмейер ҳам бор. У болаларга ажойиб совға – кулгили Қарсилдоқни тайёрлаб қўйган.\nБолалар уларга арча ва байрам совғаларини кўрсатишларини сабрсизлик билан кутишмоқда. Узоқ кутилган фурсат келади ва барчанинг қаршисида безатилган арча намоён бўлади. Кутилмаганда Дроссельмейер сеҳргар либосида пайдо бўлади, болалар уни дастлаб танимайдилар. Зум ўтмай севимли чўқинтирган отасини таниб қолиб, шўх-шодон қичқирадилар.\nМаша жон битган ажойиб қўғирчоқлар билан ўйнагиси келади, бироқ... уларни олиб кетишди. Машани юпатиш учун Дроссельмейер унга севимли қўғирчоғи Қарсилдоқни совға қилади.\nМашанинг безори ва мазахчи акаси Франц қўққисдан ўйинчоқни бузиб қўяди. Маша синиб қолган севимли овунчоғини авайлабгина юпатади. Қўшни хонадан меҳмонлар чиқиб келишади. Тез орада ҳаммалари кетишади.\nТун. Арча порлаб турган хона ой ёруғи ила чароғон бўлиб, сирли ва сеҳрга тўла. Маша бу ерга «хаста» Қарсилдоқни кўриш учун келган. У қўғирчоғини қучоқлайди ва аллалайди.\nШу вақт Дроссельмейер пайдо бўлади. Энди у нафақат меҳрибон чўқинтирган ота, балки афсунгар ҳам. Унинг қўл ҳаракатлари билан атрофдаги ҳамма нарса ўзгаради: деворлар сурилади, арчанинг бўйи чўзила бошлайди. Айни пайтда ўйинчоқлар ҳам жонланади ва ўса бошлайди.\nҚўққисдан пол остидан қирол-сичқон бошчилигидаги сичқонлар пайдо бўлишади. Ўйинчоқлар қўрқув ва саросимада қолишади. Довюрак Қарсилдоқ ҳаммани қутқаради. У қалайдан ясалган аскарчаларни бир сафга тизиб, сичқонлар лашкарига қарши ҳужумга бошлайди. Бироқ кучлар тенг эмас, ёвуз сичқонлар устун келмоқдалар. Маша севимли эрмаги хавф-хатарда экканлигидан саросимага тушади. У сичқонлар тарафга ёниб турган шамни отади ва юраги ёрилган кемирувчилар ҳар тарафга тум-тарақай қочишади.\nЖанг майдони ҳувиллаб қолади. Ёлғиз Қарсилдоқнинг ўзи полда ҳушсиз ётибди. Маша ўйинчоқлар билан бирга унга ёрдам бериш учун ошиқади. Кутилмаганда мўъжиза юз беради… Машанинг қаршисида ажойиб ўспирин йигит – Қарсилдоқ шаҳзода пайдо бўлади. У қиз томон одимлайди.\nҚор учқунларининг сеҳрли доиравий рақсида Маша ва шаҳзода арча подшоҳлиги томон интиладилар. Қўғирчоқлар уларнинг ортидан эргашадилар.\nЁрқин юлдузга тобора яқин қолмоқда, улар сеҳрли арчанинг учига етиб келай деб қолдилар… Бироқ орқада писиб келаётган сичқонлар кутилмаганда Қарсилдоқ шаҳзодага ҳужум қилишади. Қарсилдоқ яна жангга мардонавор киришади. Маша ва қўғирчоқлар олишувни қўрқа-писа кузатадилар. Қарсилдоқ шаҳзода душманини енгади. Ғалаба қувонч билан тантана қилинади. Қўғирчоқлар рақсга тушишади, шамлар янада ёрғинроқ ёнади, арча жонланиб кетади. Маша ва Қарсилдоқ шаҳзода бахтиёрлар – улар орзулар подшоҳлигига етишдилар!\nБироқ буларнинг бари туш, холос. Янги йил туни поёнига етди, шу билан бирга ажойиб туш ҳам ғойиб бўлди. Афсонавий орзу-умиди рўёбини бошдан кечирган Маша тиззасига қўғирчоғи Қарсилдоқни олганича арча ёнида ўтирибди


Шоирлар ҳомийси – Сурхон тонги\nБош саҳифа / Жамият / Шоирлар ҳомийси\nФеврал 13, 2017\tЖамият, Маданият, Сиёсат, Таълим Изоҳ қолдириш 874 Кўрилди\nОрадан бир неча аср ўтган бўлса-да, Навоийнинг ибратли ҳаёт йўли, ёзиб қолдирган катта адабий мероси халқимизнинг маънавий бойлиги сифатида янада қадр топиб бормоқда.\nБуюк шоир ва мутаффаккир Алишер Навоий ҳазратлари XV аср Ҳирот маданий ва адабий ҳаётига раҳнамолик қилиш билан бирга кўплаб ижодкорларга ҳомийлик ҳам қилган. Бу ҳақда ҳазратнинг замондошлари Хондамир, Зайниддин Васфий ва Давлатшоҳ Самарқандийлар ўз асарларида жуда кўп маълумотларни келтирганлар. Навоий ҳазратлари ўз даврида кўплаб ёшларни: ҳаттот, олим, заргар, ганжкор, кандакор, қалам ва ижод аҳлини тарбия этиб, бевосита ҳомийлик қилганлар.\nНавоийнинг бу борадаги ибратли ишларини авлодлари, зиё аҳли томонидан давом эттирилмоқда.\nКейинги Маҳалла—менинг тақдиримда


ССВ: “COVID-19” коронавирус инфекциясидан қандай сақланиш мумкин? — Review.uz\nСоғлиқни сақлаш вазирлиги тиббиёт фанлари доктори Ботир Таджиевнинг коронавирус инфекциясидан қандай сақланиш мумкинлиги тўғрисидаги мулоҳазаларини баён қилди.\nШу кунларда кўпчиликда бутун дунё бўйлаб кенг тарқалаётган коронавирус инфекцияси билан боғлиқ қатор саволлар туғилмоқда. Соғлиқни сақлаш вазирлиги тиббиёт фанлари доктори, Эпидемиология, микробиология ва юқумли касалликлар илмий текшириш институти директори Ботир Таджиевнинг коронавирус инфекциясидан қандай сақланиш мумкинлиги тўғрисидаги мулоҳазаларини маълум қилди.\n– Коронавирус инфекциясининг яширин даври 2 кундан 14 кунгача давом этади. Ҳозирги кунда вирус тарқалиши асосан одамдан одамга яқин алоқа оқибатида юз бермоқда. Унинг аломатлари иситма, йўтал ва нафас қисиши ҳисобланади, – дейди Ботир Таджиев.\n"Хасталикдан сақланишда қўлларни ювиш муҳим ўрин тутади. Бундан ташқари, спиртли дезинфекциядан фойдаланиш ҳам зарар қилмайди. Овқат қилиш давомида ҳамда ундан олдин ва кейин, шунингдек, овқатланишдан олдин, уй ҳайвонлари олдидан қайтганда ҳам қўлларни ювишни унутмаслик керак. Айни кунларда Соғлиқни сақлаш вазирлиги томонидан бутун аҳолига қўл ювишнинг аҳамияти ҳақида sms хабарлар тарқатилаётганлигининг сабаби ҳам ана шунда", дейди мутахассис.\nБотир Таджиев коронавирусни юқтириб олмаслик ёки унинг хавфини камайтириш учун аввало, шамоллаш ёки грипп аломатлари кузатилган одамлар билан яқин алоқа қилишдан тийилиш кераклигини таъкидламоқда. Шунингдек, юзни қўл билан ушламасликни, имкон қадар бозор, вокзал, катта дўконлар каби одамлар йиғиладиган жойларга боришни камайтириш кераклиги айтди. Бундан ташқари йўталганда, бурун қоққанда ва аксирганда оғиз ва бурунни беркитиш керак.\nМутахассис айрим ҳолатлардагини ҳимоя ниқобини тақиб юришни, бошқа ҳолатларда зурурат туғилмаслигини айтди.\nТиббиёт фанлари докторининг сўзларига кўра, овқат тайёрлаётганда, хом гўшт ва тайёр овқатни кесиш учун алоҳида чопиш тахталари ва пичоқлардан фойдаланиш зарур экан. Гўшт ва сут маҳсулотларини ушлагандан кейин қўлларни яхшилаб ювиш эса муҳим ўрин тутади. Гўшт маҳсулотларини яхшилаб пишириш лозим. Хом ёки чала қайнатилган гўшт маҳсулотларини истеъмол қилишдан сақланинг.\nСафарга йўл олганда коронавирус инфекциясидан сақланиш учун нималарга эътибор қаратиш керак?\n– Аввало, зарурат бўлмаганда хорижга чиқишдан чекланиш мақсадга мувофиқ бўлади. Сафарга чиққанда инфекциядан сақланиш учун юқоридаги айтиб ўтилган, умумий гигиеник қоидаларга қатъий риоя қилиши керак. Бунда аввал, қўлларни спиртли нам салфетка ёрдамида тез-тез артиб, совунлаб ювиб туриш керак. Соғлигингиз ёмонлашса, сиз билан сафарга чиққан гуруҳ аъзоларига хабар қилинг ва имкон бўлиши билан шифокорни ҳам хабардор этинг. Шамоллаш ёки грипп аломатларига эга одамлардан йироқ бўлинг, агар юқоридаги аломатлар сизда сезилса, сафарни бекор қилганингиз маъқул, – дейди Ботир Таджиев.


НОҚОНУНИЙ МЕҲНАТ МИГРАЦИЯСИ фойдадан зарари кўпроқ (ми)? » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / НОҚОНУНИЙ МЕҲНАТ МИГРАЦИЯСИ фойдадан зарари кўпроқ (ми)?\n15-09-2018, 11:49, admin\nДарҳақиқат, бугунги кунда Ўзбекистон дунёдаги барча мамлакатлар билан тенг ҳуқуқли ҳамкорлик алоқаларини ўрнатган. Юртдошларимиз интеллектуал салоҳияти, тадбиркорлиги билан чет элларда муносиб ўрин эгаллашга интилиши табиий ҳол. Ҳалол меҳнати, касб-кори билан қўшимча даромад орттирмоқчи бўлганлар Ўзбекистон Республикаси Бандлик ва Меҳнат муносабатлари вазирлиги ҳузуридаги Ташқи меҳнат миграцияси масалалари агентлигига мурожаат қилишлари лозим.\nБелгиланган тартибда чет элга ишлаш учун кетаётган фуқароларимиз нафақат ўзимизнинг, балки хорижий давлатнинг ҳам қонун ҳужжатларида белгилаб қўйилган кенг имконият ва шароитлардан фойдалана олади.\nЯъни: Биринчидан, фуқаро давлатимизнинг бу борадаги қонунларини бузмаган ҳолда чет элда ишлаш ҳуқуқидан тўғри фойдаланган ҳисобланади.\nУчинчидан, меҳнат шартномасини муваффақиятли бажариб, Ўзбекистонга қайтиб келган фуқаро томонидан Молия вазирлиги ҳузуридаги Бюджетдан ташқари пенсия жамғармасига суғурта бадаллари тўланган тақдирда, агентлик томонидан унинг меҳнат дафтарчасига хориждаги иш стажи тасдиқлаб берилади.\nЯна бир муҳим жиҳат, чет давлатга иш излаб кетганларнинг аксарияти 30-40 ёшлардаги кишилар бўлиб, уларнинг кўпчилиги вояга етмаган фарзандларнинг ота-онасидир. Ота ёки онанинг, баъзи ҳолларда уларнинг ҳар иккаласининг ҳам хорижга иш излаб кетиши яқин қариндошларга ташлаб кетилган фарзандлар тарбиясида бўшлиқлар пайдо бўлишига, болаларнинг ота-она меҳридан бебаҳра улғайишига сабаб бўлади. Бундай ота-оналар кўпинча ўз меҳрларини пул билан, қимматбаҳо совғалар билан ифодалашга ҳаракат қилади. Оқибатда болада пулга ҳирс уйғониб, ҳали оқ-қорани, яхши-ёмонни ажрата олмайдиган бола осонгина қўлга киритган пулини ўйламай совуради, манманликка берилади. Хорижга "бола-чақамнинг фаровон кун кечириши учун кетяпман” деган баҳона билан отланган ота-оналар аслида фарзанд тарбиясидаги бебаҳо дамларни қўлдан бой бериб, ёш ниҳолнинг келажагига болта ураётганини наҳотки англамайдилар?\nЧетга норасмий тарзда иш излаб кетувчиларнинг одам савдоси қурбонига айланиш эҳтимоли жуда юқори. Бугунги кунда глобал муаммолардан бири бўлган одам савдоси асосан ноқонуний меҳнат билан боғлиқ. Бу оғир жиноят инсон ҳаёти, эркинлиги ва ҳуқуқларини поймол қилиб, унинг эрки, тақдири ва келажагини оёқ ости қилиши билан нақадар жирканч кўринишга эга эканлигини алоҳида таъкидлаш лозим.\nШундай экан, фуқароларимиз бу масалада огоҳ ва ҳушёр бўлишлари керак.


"Ёшим эндигина 17 га етди. Лекин футболга қаттиқ боғланиб бўлганман. 11 ёшимдан бери "футбол жинниси"ман. Ўзим ҳам футбол ўйнаб тураман. Жуда зўр ўйинчи бўлмасам ҳам, ҳар ҳолда тенгқурларим ичида йўқолиб қолмайман.\nМенга футбол ўйнашдан кўра уни томоша қилиш, кузатиш ёқади кўпроқ. "Чемпион" газетасига ошнолигим бор. Қолдирмасдан ўқийман. Биринчи марта мақола ёзаяпман. Шунинг учун бу мақолам услуби бутунлай "чемпионча" бўлиб қолса ҳам ажабланманг! Мен ўзимнинг илк мақолам орқали Самвел оғага мурожаат қилмоқчиман.\nТерма жамоамиз бош мураббийи бу сўзларни менинг тенгқурларим номидан мурожаат тариқасида қабул қилсалар ҳам бўлади… Самвел оға, биз сизга раҳмат деймиз. Сиз жар ёқасида қулашга тайёр турган терма жамоамизни қутқариб қолдингиз! Буни ҳеч ким инкор эта олмайди. Ҳатто ўйинларини дадамдан роҳатланиб тинглаганим, ажойиб футбол юлдузи бўлган, кейинчалик сизнинг лавозимингизда ишлаган, сизга ушбу термани топширган мураббий – Миржалол Қосимов ҳам! Шунақа бўлиб қолди энди… Мен ўзимиздаги ўйинларнинг ҳаммасини стадионда томоша қилдим. Меҳмондаги баҳсларни оинаи жаҳон орқали. Ўйинларимиз турфа хил бўлди, бироқ ҳаммасида енга олдик, шунисини муҳим санадим. Шунисини эътиборли деб билдимки, бундан сўнг ҳам натижа мен учун энг муҳими бўлиб қолаверади. Сиз йигитларга қандай кўрсатмалар берасиз, билмадиму, аммо руҳан уларга далда бўлаётганингиз кўриниб турибди.\nИкки ўйинда гол уришга қийналиб қолганимизда, Гейнрихни тушириб ҳам тўғри қилдингиз. Бу ҳам мураббийликнинг муҳим синоати ҳисобланса керакки, Саша ҳам ишончингизни оқлади. Сафардаги баҳсларда кучлироқ ўйин кўрсата олганингиз таҳсинга лойиқ, бироқ энг яхши ва мазмундор ўйинингизни биз "Пахтакор" стадионида, Шимолий Кореяга қарши кўрдик. Бу ўйиндаги ғалаба биз учун энг муҳими бўлиши билан биргаликда, энг чиройлиси ҳам бўлди. Иродали футбол кўрсата олишди акаларим, ўйинни томоша қилар эканман, ўтира олмадим жойимга. Ҳаяжоним қўймади. "Бунёдкор"даги илк ўйин жуда оғир кечганига қарамай, енгишимизни билардим. Енгдик ва ўйиндаги энг таъсирли жойи, майсани ўпганингиз бўлди. Эҳтиросингизга мен ҳам қўшилдим. Ўйинни бир ўртоғим билан томоша қилгандик стадионда. У "қара, қара, Бабаян нима қиляпти..." деб бақириб юборди, ишонасизми? Менинг кўзимда ёш ялтиллади.\nКим нима десин, тўғри қилдингиз! "Оғир стадион"нинг майсасини забт этганингиздан хурсандсиз, деб қабул қилиб қўявердик.Ҳаммаси учун раҳмат, Самвел оға! Эндигина футболга ошино бўлган биз – ёш мухлислар учун тақдим этганингиз - ажойиб онлар учун миннатдормиз сиздан! Раҳмат! Энди эса олдинда қийин синовлар кутиб турибди. Кейинги босқич оғир бўлишини биринчи марта кўрганим – ЖЧ-2014 саралаш баҳсларидан биламан. Терма жамоамизга оид маълумотларни ҳам етарлича ўзлаштирганман. Мисол учун, терма жамоамиз ҳеч қачон ушбу босқичдан ўта олмаганини, дастлабки ўйинларни муваффақиятли бошламаганини, шу босқичда мураббийларнинг алмашгани фойда бермаганини ва бу ўйинларга қадар ўртоқлик баҳслари жуда кам ўтказилганини яхши биламан. Ўқиганман, эшитганман, кузатганман.\nҲурматли Самвел оға! Сизнинг савиянгизни таҳлил қилиш бизга эмас. Аммо шунча миннатдорчилик билдираётган ёш авлоднинг илтимосини ҳам эшитиб қўйинг, илтимос: Биз ҳали ёшмиз, олдимизда насиб қилса ҳали узоқ йиллар ва кўпгина мундиал саралашлари бор. Ҳозирда биздан катта акаларимиз ўзларининг футболга қизиққан илк кунларини эсга олишади. Хиросимадаги чемпионлик, Қосимовнинг жарима тўплари, Шацких деган ўйинчининг олтин голлари, Бугало деган дарвозабоннинг сейвлари, Ширшов деган ёқимтойнинг ажойиб ҳаракатлари... Қанчалар футбол ишқибози билан гаплашмай, уларнинг оғзидан асосан шу ҳақдаги гапларни эшитаман. Демак, чиндан ҳам улар зўр бўлган. Лекин мураббийлар ҳақида кўп гапирмайдилар. Фақатгина ўзим кўрганим – Абрамовнинг тўрт йил олдинги ўйинларидан бошқа. Унинг ўйинлари ҳам асосан чиройга қурилган, натижа эътибори билан эса тўлиқ пишиб етилмаганди.Самвел оға! Сиз ҳозир олтин даврда турибсиз. Сизни ё бор қиладиган, ё... Айтмай қўя қолай давомини... Шу лаҳзаларда бир орзу ўрмаламоқда ичимда: Биз катта бўлганимизда, ёш авлодга ҳикоя қилиб беришга арзийдиган ўйинлар бўладими?"


Малининг муваққат президенти Ҳайит намози пайтида қуролли ҳужумга учради\n29 сентябр 2021, Тошкент вақти: 06:18\nМалининг муваққат президенти Ассими Гоита\nМалининг муваққат президенти Ассими Гоита пойтахт Бамакодаги масжидда 20 июль куни Қурбон ҳайити намозини адо этаётган пайтда икки киши томонидан амалга оширилган қуролли ҳужумга учради. Бу ҳақда Франс-пресс агентлиги хабар қилди.\nҲодиса гувоҳларига кўра, ҳужумчилардан бири президентни пичоқлашга уринган, бироқ зарбаси хато кетиб, бошқа кишини яралаган. Гоита жароҳат олмаган.\nМали президенти ҳарбийлар исёни ортидан истеъфо берди\nПолковник Гоита 2020 йили Малида содир бўлган ҳарбий тўнтаришга раҳбарлик қилган. Ўтган йил августида хунта амалдаги президентни курсисидан ағдарган. Шундан сўнг президент вазифасини вақтинча Ба Ндао бажаришга киришган. 2021 йил майида ҳарбийлар уни ҳам қўлга олишган. Бу воқеадан кўп ўтмай Мали Конституциявий суди Гоитани мамлакатнинг муваққат президенти деб эълон қилган.\nОзоди радиоси эълон қилган видеодан олинган скриншот.\nОзодлик радиоси тожик хизмати - Озодининг билдиришича, Толибон юзлаб қочқинларни Тожикистонга ўтказмай, мажбуран ушлаб турибди. Озоди радиоси бу борада ўзи қўлга киритган видеони эълон қилди. Видеода Афғонистоннинг Бадахшон вилояти билан Тожикистоннинг Ишкашим тумани кесишган чегара ҳудудида юзлаган қочқин тўпланиб турганини кўриш мумкин.\nАфғонистондаги “Бадахшон Плюс” каналининг блогери Абдулфаттох Азизий Озоди радиосига берган суҳбатида, Толибон қочқинлардан уйларига тарқалишни талаб қилаётганини, бу талаб бажарилмаса қочқинларни жазолаш билан қўрқитаётганини айтиб берди.\nБлогернинг билдиришича, Тожикистон -Афғонистон чегарасида 400 га яқин оила тўпланиб қолган.\nТожикистон чегарачилари ҳам Толибон кўпчилиги этник тожиклардан иборат бўлган қочқинларни Тожикистонга ўтказмаётганини тасдиқлади.\nҲуқуқ фаолининг турмуш ўртоғи Ҳадича Асқарова Азимжон Асқаровнинг қабрини зиёрат қилмоқда.\nҚирғизистон Бош прокуратураси ҳуқуқ фаоли Азимжон Асқаровнинг ўлимини тергов қилишни Жазони ўташ бош бошқармасидан бошқа ташкилотга ўтказиб бериш юзасидан адвокатлар киритган илтимосномани қаноатлантирди.\n“Бир дунё-Қирғизистон” жамоат ташкилотининг 28 сентябрда билдиришича, ҳуқуқ фаолининг ўлими билан боғлиқ ишни эндиликда Миллий хавфсизлик қўмитаси тергов қилади.\nАзимжон Асқаров 2010 йил июнь воқеаларига алоқадорликда айбланиб, умрбод қамоқ жазосига ҳукм қилинган эди. У қамоқхонада зотилжам хасталигига чалиниб, 2020 йил 25 июль куни 69 ёшида вафот этган. Унинг жасади Тошкентда дафн қилинган.\nФаоллар Асқаров қамоқда тегишли тиббий ёрдам кўрсатилмагани оқибатида вафот этганини айтиб келадилар.\nАммо Жазони ўташ бош бошқармаси ўтказган дастлабки терговда бу иддао рад этилган ва 1 июнда иш ёпилган эди. 27 июлда эса Бишкек суди қарори билан тергов қайта жонлантирилган.\nҲуқуқ ҳимоячиси ўзининг айбсизлигини таъкидлаб, инсон ҳуқуқлари соҳасидаги фаолияти учун ҳуқуқ-тартибот идоралари ундан қасд олганини айтиб келган.\nОлти ҳафта давом этган суд жараёнида Келли (суратда)га қарши 11 жабрланувчи- 9 аёл ва икки эркак гувоҳлик берди.\nАҚШнинг Бруклин федерал суди Ар Келлини 20 йил давомида 11 кишини, жумладан, балоғатга етмаган болаларни жинсий зўрлаганликда айбдор деб топди. Келли уч марта нуфузли Грэмми мукофотига сазовор бўлган.\n27 сентябрь куни суд ҳайъати 54 ёшли Келлига билдирилган айбловни бир овоздан қўллаб-қувватлади.\nАр Келли таҳаллуси билан ижод қилувчи ва ҳақиқий исми Роберт Сильвестр Келли бўлган хонандага нисбатан суд ҳукми 2022 йилнинг май ойида ўқилиши кутилмоқда. У бир неча ўн йилга қамалиши мумкин.\nПрокуратуранинг билдиришича, Келли ўзининг машҳурлигидан фойдаланиб, жабрланувчиларга шоу-бизнес карьерасини ваъда қилган ва уларни жинсий зўрлаган.\nОлти ҳафта давом этган суд жараёнида Келлига қарши 11 жабрланувчи- 9 аёл ва икки эркак гувоҳлик берди. Улар Келли уларни қандай зўрлагани ва хўрлагани тўғрисида гапириб бердилар. Гувоҳларнинг айримлари, Келли зўрлаганида улар балоғат ёшига етмаганларини айтдилар.\nКелли бундан 13 йил олдин болалар порнографиясига оид жиноят иши доирасида судланган эди. Аммо ўшанда суд далиллар етишмаслиги ортидан уни оқлаган.\nТуркманистон ҳукуматини танқид қилган фаол Истанбулда қўлга олинди\n2020 йилнинг июль ойида Дурсолтан Таганова ташаббуси билан ўнлаб туркман Туркманистоннинг Станбулдаги консулхонаси олдида президент Гурбангули Бердимуҳаммедов сиёсатига қарши акция ўтказган эди.\nПрезидент Гурбангули Бердимуҳаммедовни танқид қилиб келган туркман фаоли Дурсолтан Таганова ўзи яшаётган Истанбул шаҳрида қўлга олинди. Бу ҳақда 27 сентябрь куни Москвадаги “Мемориал” ҳуқуқ ҳимояси ташкилоти хабар берди. Фаол Туркманистонга депортация қилиниши мумкин.\n26 сентябрь куни полиция Таганованинг уйига келган. У уйида йўқ бўлагини сабабли полиция Таганованинг қўшнисига чақирув қоғозини ташлаб кетишган. Таганова чақириқ қоғозини олиб , полиция бўлимига борганида қўлга олинган ва депортация марказига жўнатилган.\nTurkmen.news нашри Таганованинг турк тилида тасвирга олинган видеосини эълон қилди. Видеода фаол ижтимоий тармоқларда Туркманистонда инсон ҳуқуқлари таъминланишини талаб қилгани учунгина депортация қилинаётганини айтган.\n“Бу менинг охирги видеоим бўлиши эҳтимол. Ватандошлар, ҳар қандай ҳолатда ҳам курашни давом эттиринглар. Қўрқманглар”,-деди фаол.\nТуркия полицияси Таганова ва бир неча норозини қўлга олган. Таганова билан бирга қўлга олинганла бир неча соатдан кейин қўйиб юборилган, фаол эса қамоқда қолдирилганди.\nБир неча халқаро ташкилотлар Туркия ҳукуматига мурожаат қилганидан сўнг Таганова 2020 йилнинг октябрь ойида озод қилинган.\nАҚШда 2020 йилда қотиллик ҳолатлари кўпайди\nНью-Йоркдаги полиция ходимлари.\nАҚШда 2020 йилда қотиллик қурбонлари бўлган шахслар сони 2019 йилга қараганда 30 фоизга кўпайди.\nФедерал тергов бюроси 27 сентябрда эълон қилган ҳисоботда таъкидланишича, 2020 йилда 21 570 киши ўлдирилган. Бу 2019 йилдаги кўрсаткичдан 4901 кишига кўпдир.\nЎтган йили қотиллик қурбонлари бўлганларнинг 76 фоизи ўқотар қуролдан отиб ўлдирилган. 2019 йилда бу кўрсаткич 73 фоиз бўлган.\nЭкспертлар одам ўлдириш ҳолатларининг кўпайиши сабабларини аниқ айта олмаяптилар. Улар бунга коронавирус пандемияси ортидан иқтисодий-ижтимоий қийнчиликлар юзага келгани, қурол савдосининг ўсгани сабаб бўлган деган тахминни билдирмоқда.\nСўнгги рақамлар АҚШда қотилликлар 1990 йилдан бери илк марта энг юқори даражага кўтарилганини кўрсатмоқда. Ўшанда кокаин эпидемияси ва жиноятчилик куч олиб, бир йилда 23 минг киши ўлдирилган эди.\nРоссия олимлари хорижга сафарлари тўғрисида ҳисобот бериши шарт бўлади\nРоссия Маъориф ва фан вазирлиги олимларга хорижга қилган сафарлари ҳамда хориж ширкатлари билан ҳамкорлиги ҳақида ҳисобот бериш мажбуриятини юкламоқчи. Бу ҳақда "Коммерсантъ" газетаси хабар берди.\nБилдирилишича, вазирлик хориж давлатлари билан техник ҳамкорлик шартномаларини рўйхатга олишнинг янги тартибини ишлаб чиқмоқда. 1997 йилда қабул қилинган эски тартибга кўра, илмий ташкилотлар вазирликка фақат имзоланган халқаро шартномалар тўғрисида маълумот бериши лозим.\n2019 йилда Маъориф ва фан вазирлиги илмий-тадқиқот институти ходимларини иш вақтида ва иш вақтидан ташқари пайтда хорижликлар билан учрашгани тўғрисида ҳисобот топиширига мажбур қилган эди. Вазирлик олимларга хорижликлар билан ёлғиз учрашишни тақиқлаган. Бундан ташқари олимларга хорижликлар билан учрашувлар тўғрисида олдиндан хабар бериш мажбурияти юкланган.\nХорижлик олимларга эса учрашув пайтида мобил телефонлар, видеокамералар ва дурбинлардан фойдаланиш ман этилган.\n“Новая газета”нинг ёзишича, Россияда сўнгги 20 йил давомида 30 дан ортиқ олим таъқибга учради ёки қамалди. Кўп ҳолатларда ҳукумат томонидан рухсат берилган халқаро ҳамкорликда иштирок этган олимлар турли айбловлар билан қамоқ жазосига ҳукм қилинган.\nАҚШда товушдан гипертез учадиган ракета синовлари ўтказилди\nАҚШда 2013 йилдан бери илк маротаба товушдан гипертез учадиган қанотли ракеталар синови муваффақиятли равишда ўтказилди. Ракета товуш тезлигидан беш маротаба юқори тезликда учиш имкониятига эга, деб билдирди АҚШ Мудофаа вазирлиги.\nRaytheon ва Northrop Grumman ширкатлари томонидан ишлаб чиқилган ракета ҳарбий самолёт воситасида отилган. Мудофаа вазирлигининг билдиришича, мазкур ракета билан бомбардимончи ва қирувчи самолётларни қуроллантириш мумкин.\nАҚШ товушдан гипертез ракеталарни ишлаб чиқиш лойиҳасини Россия ҳудди шу каби ракетларни синовдан ўтказгани ортидан ишга туширди. Россия аввалроқ “Авангард” ракеталар тизимини ишлаб чиққани ҳақида расман билдирган эди. Июнь ойида эса Россия президенти Владимир Путин яқин кунлара армия “Цирикон” товушдан гипертез учадиган ракеталар билан қуролланишини билдирган.\nАҚШда товушдан гипертез учадиган ракеталарни ишлаб чиқариш билан Loсkheed Martin ширкати ҳам шуғулланмоқда. Мазкур ширкат ишлаб чиқарадиган ракеталар билан стратегик бомбардимончи самолётларни қуроллантириш режалаштирилган.\nАҚШ 2022 йилда денгиз кемаларидан туриб отиладиган товушдан гипертез учадиган ракеталарни синовдан ўтказишни режалаштирмоқда.\nШимолий Қозоғистон вилоятининг Мағжан Жумабаев тумани Лебяжье қишлоғида қуш гриппи тарқалиши кузатиляпти.\nОзодликнинг қозоқ хизмати хабарига кўра, ўтган ҳафта давомида мазкур қишлоқдаги еттита ҳовлида мингдан зиёд парранда нобуд бўлган ва бунинг ортидан қишлоқда карантин эълон қилинган.\nҚуш гриппи ташхиси лаборатория тадқиқоти билан тасдиқланганини билдирган вилоят расмийлари паррандаларга бу иллат ёввойи ўрдакларда юққанини тахмин қилмоқдалар.\nҚайд этилишича, қуш гриппининг олдини олиш учун Шимолий Қозоғистон вилоятига бу йил 1,2 миллион доза вакцина тақдим этилган. Лебяжье қишлоғида бу вакцина билан 1,5 мингдан зиёд парранда эмланган.\nЎтган йил охирида қуш гриппи тарқалиши оқибатида минтақада, маълумотларга кўра, 1,5 миллиондан зиёд парранда нобуд бўлган.\nЧехиядаги “Дуковани” АЭСи\nЧехия президенти Милош Земан 27 сентябрь куни “Дуковани” атом электр станцияси янги блокини қуриш бўйича ўтказиладиган тендер танловида Россия ва Хитой ширкатларининг иштирок этишига имкон бермайдиган қонунни имзолади. Бу ҳақда чех матбуоти хабар қилди.\n“Кам углеродлар қонуни” деб аталадиган ушбу ҳужжатда белгиланган тартибга кўра, Чехия ҳудудида фақат 1996 йилда кучга кирган ЖСТ шафелиги остида давлат харидларини амалга ошириш битимига аъзо давлатларнинг ядро технологияларигина қўлланиши мумкин. Россия ва Хитой мазкур Битимни тасдиқламаган.\nЭндиликда Чехиядаги АЭС янги блокини қуришда ва жорий таъмирлашда тақиқланган таъминотчиларга бевосита ёки билвосита алоқадор технологиялардан фойдаланилмайди.\n“Интерфакс” хабарига кўра, “Дуковани” АЭСни кенгайтириш бўйича ариза регуляторга 2020 йилнинг март ойида йўлланган. Аризада “Дуковани” АЭСда ҳар бири 1200 мегаватт қувватли иккита янги энергоблок қурилиши назарда тутилган.\nЧехияда иккита атом станцияси ишлаб турибди: “Дуковани” АЭС (тўрт блокли) ҳамда “Темелин” АЭС (икки блокли). Иккаласи ҳам совет лойиҳалари асосида қурилган.\nYouTube Навальний видеосини блоклагани сабабини изоҳлади\nYouTube бош директори Сьюзан Вожицки Алексей Навальний жамоасига оид видеонинг платформада блокланишига илк бор изоҳ берди.\nBloomberg TV каналига берган интервьюсида Вожицки YouTube ўз фаолиятида сўз эркинлигини ҳануз “энг муҳим қадрият” деб билишини айтган. Бироқ, унинг қўшимча қилишича, “ҳукуматлар билан ишлаётган пайтда маҳаллий қонунлар ёки воқеа-ҳодисалар сингари кўплаб омилларни ҳисобга олмоқ лозим”.\nМухолифатчи Алексей Навальний “Twitter”даги саҳифасида YouTube’ни танқид қилиб, ширкат Путиннинг “ҳамтовоғи”га айланиб қолгани ҳақида ёзган.\nАввалроқ YouTube мулкдори бўлмиш Google ширкатига Россия ҳукумати томонидан таҳдидлар бўлгани, агар “Ақлли овоз бериш” иловасини блокламаса, бир қанча ходими қамоққа олиниши айтилгани тўғрисида хабарлар пайдо бўлган.\nШиркатга кўра, 2011 йилдан бери барча ҳукумат сўровларининг ярмидан ортиғи Россия ҳиссасига тўғри келмоқда. Вожицки Россия ҳукумати YouTube’дан видеони ўчиришни қанчалик кўп талаб қилиши ва Google бу талабларнинг барчасини бажариши ёки бажармаслигига изоҳ бермаган.\n2010 йилда Google Хитойда ўз қидирув тизими ва асосий сервислари фаолиятини тўхтатган. Ширкат бунга цензура ва сиёсий босимларни сабаб қилиб кўрсатган. Сьюзан Вожицки Россия билан боғлиқ вазиятда ширкат бошқа йўлдан бориши мумкин, деб ҳисоблайди.\n17 сентябрь куни Google ва Apple ўзининг Россиядаги онлайн дўконларидан “Ақлли овоз бериш” дастури функцияларига эга “Навальний” иловасини ўчириб ташлаган. Эртасига Google ширкати Google Docs’дан “Ақлли овоз бериш” дастури тавсия қилган номзодлар рўйхатини, YouTube эса ушбу тавсиялар берилган видеони тармоқдан ўчирган.\nБеларусь мухолифатчиси Мария Колесникова Вацлав Ҳавел мукофотига сазовор бўлди\nЯқинда Минск суди томонидан узоқ муддатга озодликдан маҳрум этилган ва сиёсий маҳкума деб тан олинган Беларусь мухолифатчиси Мария Колесникова Вацлав Ҳавел номидаги мукофотга сазовор бўлди.\nМукофотни Европа Кенгаши Парламент ассамблеяси (ЕКПА) таъсис этган бўлиб, у инсон ҳуқуқлари ҳимоячиларига берилади.\nКолесниковага Вацлав Ҳавел мукофоти берилиши ҳақида ЕКПАнинг 27 сентябрь куни Страсбургда очилган сессиясида маълум қилинган. Сессияда унинг синглиси Татьяна Хомич иштирок этган.\nЙиғилишда маълум қилинишича, Колесникова “чинакам жасорат ва ўз хавфсизлигидан устун қўйган эзгу ишга ҳаётини тикишга тайёрлигини намойиш этгани учун” мукофотга лойиқ топилган.\nКолесникова 2020 йил августда ўтказилган Беларусь президенти сайловидан сўнг Александр Лукашенко ҳокимиятига қарши кўтарилган норозилик ҳаракати етакчиларидан бири бўлган. Ўтган йил сентябрида уни қўлга олиб, Украина ҳудудига олиб чиқиб кетишга уринишганида у паспортини йиртиб ташлаб, бу режани барбод қилган эди.\nШундан сўнг Колесникова расман қамоққа олиниб, бир неча жиноятда, жумладан ҳокимиятни босиб олиш мақсадида фитна тузишда айбланган. Бир йил ўтгач, ёпиқ суд мажлисида Колесникова 11 йилга озодликдан маҳрум этилган.\nҲавел номидаги мукофот ЕКПА томонидан собиқ диссидент ҳамда Чехославакия ва Чехия президенти хотирасига таъсис этилган. Унга биринчи бўлиб беларуслик ҳуқуқбон Алесь Беляцкий сазовор бўлган, совриндорлар орасида россиялик ҳуқуқбонлар ҳам бўлган.\nШавкат Мирзиёев фарғоналикларга ҳам катта ваъдаларни берди\nЎзбекистонда 12 ёшдан катта болалар ҳам коронавирусга қарши ихтиёрий эмланиши мумкин


ҲУҚУҚИЙ БИЛИМДОНЛИК ОЙЛИГИ ЎТКАЗИЛМОҚДА - Ўзбекистон овози газетаси\nҲУҚУҚИЙ БИЛИМДОНЛИК ОЙЛИГИ ЎТКАЗИЛМОҚДА\n«Нуроний» жамғармаси, «Маҳалла» хайрия жамоат фонди, «Камолот» ёшлар ижтимоий ҳаракати туман бўлимлари билан ҳамкорликда уюштирилган тадбирлар фикр алмашув ва жонли мулоқот тарзида ўтмоқда.\nКасби иқтисодиёт касб-ҳунар коллежида бўлиб ўтган билимдонлар мусобақаси аввалида фаоллар ҳамда талабалар сўзга чиқиб, бугунги кунда мамлакатимизда олиб борилаётган ислоҳотлар ва уларда ёшларнинг ўрни хусусида фикр-мулоҳазаларини билдиришди.\nШундан сўнг «Адолат» ҳамда «Келажак» жамоалари ўртасида мусобақа бошланди. «Сиз Конституцияни биласизми?», давлат рамзлари, уларнинг мазмун-моҳияти каби йўналишларда белгиланган 3 шарт бўйича кучлилар сараланди. Ҳамма шартлар тортишувларга бой руҳда ўтди. Коллеж ўқувчилари томонидан одам савдосига қарши кураш, эрта турмуш қуриш оқибатлари ва яна бошқа долзарб мавзуларда саҳна кўринишлари намойиш этилди.\nШунингдек, Бош қомусимизда белгиланган моддалар, улар асосида яратилаётган меъёрий-ҳуқуқий ҳужжатлар, қонун ва қарорларнинг шарҳи юқори баҳоланди. Тезкор савол-жавоблар эса иштирокчиларнинг зеҳни ва билимини синовдан ўтказди. Барча чиқишлар ҳакамлар ҳайъати томонидан одилона баҳоланди.\nТанлов якунига кўра, «Адолат» жамоаси ғолиб, деб топилди. Иштирокчиларга Ўзбекистон ХДП туман кенгашининг фахрий ёрлиқ ва эсдалик совғалари топширилди.\nЎзХДП Касби туман «Истиқбол» ёшлар қаноти етакчиси.


Россия: муҳожирлар ӯлиб келаверса, оилани ким боқади? - BBC Uzbek - Mintaqa\nСўнгги янгиланиш 12 июн 2014 - 14:01 GMT\nКейинги бир йилу тӯрт ой давомида Россиянинг фақатгина Москва шаҳри ва Москва вилоятида 500 нафардан ортиқ тожикистонлик меҳнат муҳожири ва муҳожирларнинг болалари дунёдан ӯтган.\nБу ҳақда Россиядаги «Тожик меҳнат муҳожири» ижтимоий ҳаракати раҳбари Каромат Шарипов маълум қилади.\nИжтимоий ҳаракатнинг веб-сайтида Москва ва унинг атрофида вафот этган тожикистонликларнинг тӯлиқ рӯйхати келтирилган. Каромат Шариповнинг айтишича мазкур рӯйхат Москвадаги ӯликхоналарнинг биридан олинган. Агар Россия бӯйича бу маълумотлар олинадиган бӯлса, рақамлар янада ташвишли кӯринишга эга бӯлади, дейди у.\nТожикистонлик меҳнат муҳожирларининг дунёдан эрта кетиш сабаблари турлича. Лекин улар орасида энг кӯп учрайдиганлари: юрак хасталиги, кӯп қаватли бинолардан йиқилиб ӯлиш, дӯппослаш ё ӯткир-ӯтмас нарсалар билан ӯлдириш, исланиш натижасида заҳарланиш кабилардир.\nМасалан, 21 ёшли Отажон Абдуалазизов юқоридан қулаб тушган ва жигари эзилиб, жон берган.\n43 ёшли Муртазо Амирбеков ҳам бинодан қулаган ва бош суяги мажақланган. 22 ёшли Маҳмуджон Ӯрозовнинг ҳаёти ҳам кӯп қаватли иморатдан йиқилиши натижасида узилган.\nБаҳром Неъматов, таҳлилчи\n"Аксар ҳолларда жиноятчилар топилмайди, топилган тақдирда ҳам уларга ӯта енгил жазо берилади. Ана шунинг учун ҳам кӯча-кӯйларда, шаҳар ташқарисидаги нақлиётда меҳнат муҳожирларини дӯппослаш, ӯлдириб кетиш ҳоллари давом этмоқда"\nТаҳлилчиларнинг айтишларича, қурилиш ё бошқа иш объектларида ишлаб турган ерида ҳалок бӯлишларнинг сабаби аниқланган бӯлса-да, техника хавфсизлиги шароитларини яратиб бермаган иш берувчиларга нисбатан жазо қӯлланмайди. Қайтага, кӯпинча марҳумларнинг ӯзлари техника хавфсизлиги қоидаларига риоя қилмасликда айбланадилар.\nФақатгина иш берувчилар эмас, балки миллатчилик ёки ирқчилик қилиб, инсон ҳаётига чанг солганлар ҳам кӯпинча жазодан қутулиб қолишади. «Аксар ҳолларда жиноятчилар топилмайди, топилган тақдирда ҳам уларга ӯта енгил жазо берилади. Ана шунинг учун ҳам кӯча-кӯйларда, шаҳар ташқарисидаги нақлиётда меҳнат муҳожирларини дӯппослаш, ӯлдириб кетиш ҳоллари давом этмоқда», дейди таҳлилчи Баҳром Неъматов.\n«Тожик меҳнат муҳожири» веб-сайтида келтирилган рӯйхатда ҳам уриб-калтакланган, пичоқланиб ӯлдирилган тожикистонлик сони оз эмас.\n23 ёшли Табриз Бобоевнинг ӯлиги кӯчада топилган. Тиббий хулосада уни қаттиқ дӯппослашиб, пичоқлаб ӯлдириб кетишгани борасида хулоса чиқарилган. Элликка яқинлашиб қолган Ҳасан Иброҳимов, 55 ёшли Рустам Халилов ҳам уриб ӯлдирилган. Рустам Халиловнинг танаси ӯткир нарса орқали етказилган яраларга тӯлиб кетган.\nУзундан-узоқ рӯйхат билан танишилганда, меҳнат муҳожирлари ва уларнинг оила аъзоларининг ӯлим сабаблари кӯпинча аниқланмай қолгани кӯринади. Аксар ҳолларда «Ӯлим сабаби аниқланмаган», деган учта сӯз ёзилади, холос.\nЖорий йил апрелида бирданига ҳалок бӯлган беш инсоннинг ӯлимининг аниқланмагани уларнинг танаси бутунлай куйиб кетганлиги билан изоҳланган. 38 ёшли Иззатби Ҳасанова, 28 ёшли Жамшид Умаров, 30 ёшли Илҳомжон Умаровлар билан бирга икки болакай – уч яшар Хуршид Ҳасанов ва бир ёшли Бибисоро Ҳасановалар ҳам куйиб, ҳалок бӯлишган.\nМен гулдек икки ёш боланинг жуда эрта сӯлгани ҳақида ӯйлар эканман, бундан бир неча йил олдин Суғд вилоятининг Спитамен туманида яшайдиган оила бошига тушган фожиани эслайман. Ӯшанда Сургут шаҳри яқинида ишлаётган эр-хотин билан бирга уларнинг бир ӯғли ва икки қизи ҳам ӯлдирилиб, ёқиб юборилганди. Марҳумларнинг туғилган маконига фақат кули кӯмиш учун юборилганди.\nШу ҳафта эса Ғафуров тумани қишлоқларидан бирига Россиядан тӯрт ёшли ӯғил боланиниг ӯлиги келтирилиб, кӯмилди. Оғир хасталикка чалинган бола Россиядаги беморхоналардан бирида жон берибди. Россияга ишлаш учун борган ота-онаси уни ӯзлари билан олиб кетган бӯлганлар.\n«Тӯғри, Тожикистоннинг ӯзида ҳам умрини яшаб дунёдан ӯтиш билан бирга кутилмаганда оғриб қолиб, шифо топмасдан ҳаётдан кӯз юмиш, автомобил фалокатига учраб, пичоқланиш, отиб ӯлдириш натижасида халок бӯлишлар йӯқ эмас. Лекин бу бутунлай бошқа масала. Россияга оила тебратиш учун бориб, дунёдан бевақт ӯтиш эса, бутунлай бошқа масала», дейди таҳлилчи Баҳром Неъматов.\nШу билан бирга таҳлилчи Россиядан оғир хасталиклар орттириб келаётганлар тобора кӯпайиб бораётганлигини таъкидлайди. Унинг айтишича айниқса, шамоллаш натижасида орттирилган хасталиклар, юрак оғриғи ва бавосил кӯпайган.\n«ВИЧ орттириб келиб, Тожикистонда уни оиласига юқтираётганлар, отанинг айби билан дунёга ВИЧ билан туғилаётган болалар ҳақида фақатгина бир неча йилдан буён очиқроқ\nгапириладиган бӯлинди», дейди таҳлилчи.\n« Биз жамоатчилик диққатини Россияда дунёдан ӯтган тожик меҳнат муҳожирларига тортмоқчимиз. Бунда фақатгина Москва шаҳри ва Москва вилоятида яшаб-ишлаган тожикистонликлар ҳақида маълумотлар келтиряпмиз. Уларнинг сони эса, беш юз нафардан ортиқ. Агар бу йӯқотишларни дунёнинг «оловли нуқталари»даги инсоний талафотлар билан солиштирадиган бӯлсак, вазиятнинг чинакам ташвишли эканлиги маълум бӯлади. Масалан, АҚШ ӯзининг Афғонистондаги кӯп йиллик уруши давомида 1000 нафар атрофида одамини йӯкотган», дея ёзади Каромат Шарипов.\nБу рӯйхат эълон қилинар экан, «Тожик меҳнат муҳожири» ҳаракати қатнашчилари Тожикистон ва Россиянинг биринчи шахслари эътиборини Россияда яшаб-ишлаш тожик муҳожирлари учун ӯлим боисига айланаётганига қаратишга интилишган.\n«Тожикистоннинг ёш, меҳнатга лаёқатли фуқаролари иш жойларида, нақлиёт ғилдираклари остига тушиб, экстремистларнинг қурбонига айланиб, ҳалок бӯлишмокда», дейди Каромат Шарипов.\nҲаракат қатнишчилари меҳнат муҳожирлигида кун ӯтказаётган халқ жасорати абадийлаштириши ва Душанбеда меҳнат муҳожири ёдгорлиги ӯрнатиш учун бонг уришаётганилари, лекин овозларини ҳеч ким эшитмаётганини таъкидлашган.\n«Агар тегишли ҳукумат тизимлари ҳеч бӯлмаганда у-бу чораларни қӯришганда 500 ӯлимдан ақалли ярми содир бӯлмаган бӯларди», деб фикр билдирган тожикистонликлардан бири маҳаллий веб-сайтлардан бирида.


Россия бош штаби: АҚШ ҳарбий-ҳаво кучлари Мўсулдаги қизлар мактабига зарба берган\n06:48 / 26.10.2016\nАҚШ ҳарбий-ҳаво кучлари 21 октябрда Мўсулда қизлар мактабига зарба берган. Бу ҳақда Россия қуролли кучлари бош штаби бош тезкор бошқармаси бошлиғи Сергей Рудской маълум қилди, деб хабар бермоқда РИА “Новости” ахборот агентлиги.\nУнинг айтишича, гап шаҳар жанубидаги Ал-Ҳаж Юнус мактаби ҳақида кетмоқда.\nРудскойнинг айтишича, АҚШ самолётлари шунингдек 22 октябрда Мўсул четидаги Қоракўш ва Ҳазна тураржой мавзеларига, 23 октябрда коалиция кучлари Қоракхароб ва Аш-Шўро аҳоли пунктларига зарба берган.\nРудскойнинг таъкидлашича, АҚШ авиазарбаларидан уч кун ичида 60 дан кўпроқ тинч аҳоли вакили ҳалок бўлган, 200 дан кўпроғи жароҳатланган. Бундан ташқари, бир нечта ижтимоий муассасалар бинолари вайрон бўлган.\nШу сабабли АҚШ бошчилигидаги коалиция ушбу ҳужумлар юзасидан тергов ўтказиш учун Россия ҳукуматидан Мўсулга берилган авиазарбалар ҳақидаги маълумот билан бўлишишни сўраган.\n"Тинч аҳоли орасида қурбонлар ҳақидаги тахминга келсак, Мўсул жануби жуда катта туман. Биз фуқаролар орасидаги қурбонлар ҳақидаги барча тахминларни жиддий қабул қиламиз. Бироқ бизга коалиция самолётлари бу воқеаларга алоқадор эканлигини аниқлаш учун аниқроқ маълумот керак бўлаяпти", деб айтди коалиция вакили.\nМўсул АҚШ ХХК


Қарши шаҳрида Ислом Каримов ҳайкали очилди - UzTV New York, Inc.\n…2018 йил 30 январь. Биринчи Президентимиз қатор йиллар меҳнат қилган Қашқадарё вилоятининг Қарши шаҳри маркази. Атроф оппоқ қорга бурканган, осмон мусаффо. Муаззам бино тепасида давлатимиз байроғи ҳилпирайди.\nИслом Каримов Қашқадарё вилоятининг иқтисодиётини кўтариш, одамларни рози қилиш йўлида тиним билмай меҳнат қилди. Вилоят аҳли, ёши улуғлар у кишининг меҳнасеварлиги, эзгу ташаббуслари ва беминнат ёрдамларини ҳамон унутишмайди.\nДавлатимиз раҳбарининг 2017 йил 25 январдаги “Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида”ги қарори халқимизнинг ўзининг буюк фарзандига чексиз ҳурмат ва садоқатининг амалий ифодаси бўлди. Қарорда кўзда тутилганидек, Биринчи Президентимиз номини абадийлаштириш бўйича кенг кўламли чора-тадбирлар амалга оширилди. Ислом Каримов номидаги Республика хайрия жамоат фонди тузилди. Тошкент шаҳар, Яшнобод туманининг Фарғона йўли кўчасидаги жомъе масжидга “Ислом ота” номи берилди. Самарқанд шаҳрида Ислом Каримов музейини ташкил этиш бўйича салмоқли ишлар қилинди. Қарор ижроси доирасида Тошкент давлат техника университети, Асака шаҳридаги автомобиль заводи, Фарғона шаҳридаги Санъат саройи, Тошкент халқаро аэропорти, Қорақалпоғистон Республикаси, Тошкент шаҳри ва вилоятлардаги марказий кўчаларга Ислом Каримов номи берилди. Тошкент, Самарқанд, Қарши шаҳарларида у кишининг ҳайкали ўрнатилди.\nМаросимда Қашқадарё вилояти касаба уюшмалари ташкилотлари бирлашмаси кенгашининг раиси Эсонбой Ражабов, Ўзбекистон халқ шоири Иқбол Мирзо, Қарши давлат университети доценти Абдураҳим Эркаев, Биринчи Президентимизнинг рафиқаси Татьяна Каримова сўзга чиқиб, Ислом Абдуғаниевич Каримов Қашқадарё халқини чексиз муҳаббат билан севгани, бу воҳани саноати ривожланган ҳудудга айлантиргани, қолаверса, умрининг сўнгги кунларига қадар бутун ҳаётини Ўзбекистонга хизмат қилишга бағишлагани, унинг сўнмас хотираси миннатдор юртдошларимизнинг, бутун халқимизнинг қалбида абадий сақланиб қолишини таъкидлади.


МУНОСИБ НОМЗОДЛАРГА ОВОЗ БЕРАМИЗ - Ўзбекистон овози газетаси\nМУНОСИБ НОМЗОДЛАРГА ОВОЗ БЕРАМИЗ\nМарғилон шаҳридаги педагогика коллежи мажлислар залига одам сиғмай кетди. Олий Мажлис Қонунчилик палатаси депутатлигига номзод билан учрашув бошланишига ҳали анча вақт бор. Аммо бу ерга келувчилар оқими тинмайди.\n— Фуқароларнинг ижтимоий-сиёсий фаоллиги кундан-кун ортиб бораяпти, — дейди анжуман иштирокчиси, ЎзХДП фаоли Турғун Нишонов. — Улар юртимизда бўлаётган ўзгаришлар, воқеаларга бефарқ эмас, айниқса, сайловларга. Буни биргина депутатликка номзод билан бугунги учрашувга кутилганидан-да зиёд одам келаётганидан ҳам кўриш мумкин. Кўпчиликни Ўзбекистон Халқ демократик партиясининг Сайловолди дастурида илгари сурилган масалалар, номзод қандай ғояларни кўтариб чиқаётгани қизиқтираяпти.\nУчрашувга келганлар орасида ёшларнинг кўплиги ҳам бежиз эмас. Чунки ЎзХДП Олий Мажлис Қонунчилик палатаси депутатлигига 98-Марғилон сайлов округи бўйича кўрсатган номзод Бунёджон Эшонқулов эндигина ўттиз ёшдан ўтган. Тошкент шаҳар Адлия бошқармасининг Инсон ҳуқуқларини ҳимоя қилиш бўлими бошлиғи.\nУчрашув бошланди. Номзоднинг ишончли вакили, ЎзХДП фаоли Наримон Самиев унинг таржимаи ҳоли, ҳаётий қарашлари ва инсоний фазилатлари ҳақида батафсил маълумот берди. Бунёд Эшонқулов эса партия Сайловолди дастури асосида ўзи илгари сураётган ижтимоий-иқтисодий масалалар юзасидан фикр-мулоҳазаларини баён этди.\n— Партиямизнинг мамлакат тараққиётини ривожлантириш, халқ фаровонлигини янада ошириш бўйича ўз танлаган йўли, позицияси бор, — деди у. — Мен шундан келиб чиқиб ҳамда юртимизнинг ўзига хос анъаналарини ҳисобга олган ҳолда ҳунармандчилик тармоғини кенгайтириш, уй меҳнатини кейинчалик кичик бизнесга айлантиришга кенг шароит яратадиган қонунлар қабул қилиш бўйича ташаббуслар билан чиқишни ният қилганман. Бундан ташқари, касб-ҳунар коллежлари битирувчилари ўз ишини очганида уларни дастлабки даврда янада қўллаб-қувватлашнинг ҳуқуқий асосларини ишлаб чиқиш зарур, деб ҳисоблайман.\n— Депутатликка номзод нафақат ҳуқуқ, балки иқтисодиёт соҳасини ҳам яхши билар экан, — деди биринчи бўлиб сўз сўраган Гулчеҳра Тўхтасинова. — Мен Бунёджон Эшонқулов Олий Мажлис Қонунчилик палатаси депутатлигига муносиб номзод, деб ҳисоблайман ва барчангизни унга овоз беришга чақираман.\n— Мен коллежнинг учинчи босқич талабасиман ва бу йил илк бор сайловда қатнашаман, — дейди Холисхон Каримова. — Коллежни битириб, мустақил ишимни очаман. Депутатликка номзод эса мен каби ёшларни қўллаб-қувватлаш бўйича қўшимча имкониятлар яратишни мақсад қилибди. Демак, мен унга овоз бераман ва тенгдошларимни ҳам шунга даъват этаман.\nУчрашув жуда самимий руҳда, очиқ-ошкора савол жавоблар асосида ўтди ва амалий таклифларга бой бўлди.


Шаҳрам Ғиёсов: Мен энг кучлиси бўлишни хоҳлайман – O'zbekiston Milliy paralimpiya qo'mitasi\nШаҳрам Ғиёсов: Мен энг кучлиси бўлишни хоҳлайман\nЖаҳон боксини ёритиб борувчи нуфузли BoxingScene интернет сайти ҳамюртимиз Шаҳрам Ғиёсов билан интервью ташкил этди.\nБарча қайтиб кетди, бухоролик Ғиёсов қолди\nБу вақт оралиғида барча кетди, мен эса ўзим қолдим. Бу ерда фақат бир ўзим қолгандим. Аслида, бунинг катта аҳамияти йўқ. Чунки мен профессионалман ва ўз мақсадим сари интилмоқдаман. Бу ерда қолиб, ўзимни янада кучли ҳис қилдим. Китоблар ўқидим, инглиз тилини ўргандим. Жоэль Диаснинг машғулот залида бошқа мамлакатлардан ҳам йигитлар бор эди, шунинг учун мен ўзимни ёлғиз ҳис қилмадим.\nОиласидан узоқлиги ҳақида\nСўнгги 15 йилда оиламсиз яшайман. Хитойдан тортиб Кубагача бўлган мамлакатларда. Доимо машғулотларда бўламан. Бу мен учун хеч қандай янгилик бўлгани йўқ. Оиламни яхши кўраман, уларни соғинаман. Лекин асосий мақсадимга эришиб, чемпион бўлмагунимча, бошқа томонга оғиб кетишни истамайман. Бу менинг, бизнинг орзуимиз. Агар мен ўз мақсадимга эришсам, уларга ҳам яхши бўлади.\nНавбатдаги жанг ҳақида\nМен жанг бўлмаса ҳам машғулотлар ўтказдим ва формамни ушлаб турдим. Машғулотларда максимал равишда катта куч билан ишлайман. Олти ойдан бери шу ердаман ва жангга тўрт ҳафта қолганида бу ҳақида хабар топдим. Мен руҳий томонлама тайёрман. Шунчаки танамни қийин жангга тайёрлаб бормоқдаман.\nМен барчани ортда қолдира оламан дейдиганлардан эмасман. Ортимда кучли жамоа ва иккита яхши мураббий турибди. Курашишдан қочмайман. Агар жамоамдагилар бугун кечқурун чемпионлик жанги бўлиши ҳақида айтишса, мен жанг қилишга тайёрман. Жамоамдагилар чемпионлик жанги бўлиши ҳақида айтишди, бундан хурсандман.\nЭнг кучли жангчи бўлишни истайман\nИшонч-эътиқодгакўп нарса боғлиқ. Мен тақводор мусулмон инсонман. Ўзимга, оиламга, мамлакатим ва президентимга ишонаман. Мени қўллаб-қувватлашмоқда. Шубҳасиз, мен жаҳоннинг энг кучли жангчиси бўлишни истайман. Бундан бошқа мақсадим йўқ.\n“Minsport Esports Cup”: соврин жамғармаси 110 миллион сўмдан зиёд мусобақага рўйхатдан ўтиш якунланмоқда


ЖАЪФАР ИРИСМЕТОВ: «ҲАЛИ ҲАММАСИ ОЛДИНДА»\nТажрибали ҳужумчи Жаъфар Ирисметов 19-миллий чемпионатда янги жамоаси сафида дастлабки тўпини киритди. «Хоразм» билан учрашунвинг иккинчи бўлимида унинг урган голи туфайли «Динамо» бир очкога эришди. Иккинчи турда эса самарқандликлар «Пахтакор»га жиддий қаршилик кўрсатишганига қармасдан 1:0 ҳисобида мағлубиятга учрадилар. Лекин жамоа мухлислари таркибда Ирисметовдек футболчи борлиги учун ҳотиржам. Унинг ўзи хам Ўзбекистон чемпионатида яна бир бор ўзини кўрсатишга ҳаракат қилмоқда.\n- «Динамо» аввалига «Хоразм» билан дуранг ўйнади, кейин эса «Пахтакор»га мағлубиятга учради. Бундан келиб чиққан ҳолда чемпмонат муваффақиятсиз бошланди деб айтсак бўладими ёки сиз бу фикрга қўшилмайсимзи?\n- Умуман олганда, муваффақитясиз бошланди деса ҳам бўлади. Негаки, иккита ўйиндан бир очко олиш бу «Динамо» учун кам. Ўз олдига кучли бешликка кириш вазифаси қўйилган клуб учун мавсум яхши бошланмади.\n- Иккита учрашувда жамоа битта тўп киритди ва бу гол сизнинг ҳисобингизга ёзилди. Бу ҳужумчи сифатида сизни қониқтирадими?\n- Иккита учрашувда менинг тўп киритишим унчалик аҳамиятли эмас. Мана шу учрашувларда жамоамиз тўрт очко олганида яхшироқ бўларди. Мен гол ураманми ёки бошқасими бунинг фарқи нима?\n- «Пахтакор»га қарши учрашувда гарчи кичик ҳисобда ютқазган бўлишингларга қарамай, «Динамо»нинг ўйини кўпчиликда яхши таассурот қолирди. Ўша ўйинда жамоанинг бир очко олиш имконияти қанчалик эди?\n- «Бунёдкор» ва «Пахтакор» Ўзбекистоннинг энг кучли жамоалари ҳисобланадилар. Бемалол бир очкони қўлга киритишимиз мумкин эди. Лекин биздан озгина омад юз ўгирди. Менимча ўша куни «Динамо» яхши ўйин кўрстади деб ўйлайман. Аммо йўл қўйган битта хатоимиз бизга панд бериб қўйди.\n- «Хоразм» билан учрашувда ҳам «Динамо»дан омад юз ўгирдими ёки бунинг бошқа сабаби ҳам борми?\n- «Хоразм»га қарши учрашувда жамоамиз «Пахтакор» билан ўйиндаги ўйинини кўрсата олмади. Биласиз, «Динамо» пас ўйин кўрсатишни ёқтиради. Лекин майдоннинг нотексилиги панд берди деб ўйлайман. Нимага деганда, таркибда техникаси юқори бўлган футболчилар йиғилишган. Улар майдонда тўп билан яхши муомала қила оладилар. Аммо майдоннинг сифати қониқарсиз бўлгани учун «Хоразм» жамоаси билан кучимиз тенглашиб қолди. Агарда майдон яхши ҳолатда бўлганида бемалол «Хоразм»ни мағлубиятга учратган бўлардик.\n- «Динамо»га кўплаб янги футболчилар таклиф этилди. Ҳужумчи сифатида ёнингизда сиз учун янги ва нотаниш ўйинчилар тўп суришяпти...\n- Ўзимдан олиб қарайдиган бўлсам, жамоа мен учун янги бўлса-да, тезда мослашиб кетдим. Ахир ёш бола эмасман ва ҳар холда тажрибам бор. Таркибга ҳам яхши ўйинчилар жамланган. Умид Абдураҳмонов билан бир маҳаллар бирга ўйнаганман. Илҳом Юнусов ҳам юқори савияли футболчи. Ҳужумдаги шеригим украиналик Александр Крикливий билан ҳам яхши тил топишяпмиз. Мисол учун «Пахтакор» билан учрашувда у майдонга тушганидан кейин яхши ҳужумлар уюштирдик ва ўзаро тандемимиз кучлироқ кўринди. Шундан кейин хавли вазиятлар ҳам пайдо бўлди. Биринчи бўлимда бир ўзим олдинги чизиқда тўртта ҳимоячи қуршовида қолиб кетдим. Крикливий майдонга тушганидан кейин енга ҳам енгиллик бўлди. Чунки унга ҳам бир-иккита ҳимоячилар эътибор қарата бошлашди. Шу сабабли менда голга тортадиган яхши вазиятлар бўлди.\n- «Динамо» клуби мавсумга катта иштиёқ билан тайёргарлик кўрди ва кўпчиликнинг эътиборини ўзига тортди. Лекин дастлабки иккита учрашувда ғалаба қозона олмадинглар. Бу ҳолат кейинги ўйинларда руҳий жиҳатдан таъсир қилмасмикин?\n- Руҳий томондан таъсир кўрсатмайди деб ўйлайман. «Пахтакор» билан кечган учрашувимизда жамоамиз ўз ўйинини оз-моз бўлса-да кўрсата олди. Азамат Абдураимов биздан нима хоҳлаётган бўлса ўшани бажардик деб ўйлайман. Кейинги ўйинда ғалаба қозонсак ҳаммаси ўз жойига тушиб кетади. Шунинг учун ўз майдонимизда «Металлург»ни албатта ютишимиз керак.\n- Чемпионатимизнинг икки тури ортда қолди ва сиз учун кутилмаган натижалар қайд этилдими?\n- Ўйлашимча, «Қизилқум»нинг ўз майдонида «Металлург»га ютқазиб қўйгани кутилмаган ҳол бўлди. Шунингдек, «Нефтчи» ҳам сафарда «Локомотив»га имкониятни бой берди. Буларни у қадар кутилган натижа деб айтиш қийин, лекин эътиборга тортадиган натижалар бўлди. Қолаверса, «Насаф»нинг ўз майдонида «Шўртан»ни юта олмагани ҳам мухлисларни ажаблантирган бўлиши мумкин.\n- 2000 йили 45та гол урганингизни ҳамма яхши билади. Охирги уч йилдан бери эса «Бунёдкор» аъзолари тўпурарликни ҳеч кимга бермай келмоқдалар...\n- Футбол борган сари ривожланиб боряпти ва ҳамма футбол ўйнашни ўрганиб олди. Шунинг учун гол уриш ҳам қийинлашиб боряпти. «Бунёдкор» ўйинчилари ҳар йили нима учун тўпурар бўлиб келаётганликларини айтишим мумкин. Чунки у ерда юқори маҳоратли футболчилар тўп суришяпти. Сервер Жепаров, Ривалдо, Жасур Ҳасанов каби футболчилар ҳужумчилар учун ўта қулай имкониятларни яратиб беришяпти. Бу йил мен ҳам яна бир бор тўпурар бўлишга ҳаракат қиламан.\n- Ўшанда сиз ҳам 45та гол уришингизни кутмаганмисиз?\n- Тўғри мен ҳам ўйламаганман. Лекин ўша йили жамоамизнинг шаклланиши ва таркибдаги футболчилар кучли бўлган. Мендан ташқари Фарид Хабибулин 17 ёки 18та гол урган. Мухтор Қурбонов 10-15та тўп киритган. Яъни, 5-6 нафар ўйинчилар 10тадан ортиқ гол уришган. Статистикага қарайдиган бўлсак, биз умумий олиб қараганда, 100дан кўп гол урганмиз.\n- Умуман, олий лигага яна бир бор қайтишингизда ўзингизни қандай ҳис қиляпсиз?\n- Ўтган йилгига қараганда, яхшироқ жамоага ўтдим деб ўйлайман. Чунки Самарқандда мураббийнинг менга ишончи бор. Ҳозир унинг ишончини оқлашга ҳаракат қиляпман. Ўтган йили эса бу нарсани сезмадим. Азамат Абдураимов мени Жаъфар Ирисметов деган номи бор деб ўз сафига олгани йўқ. У менинг жисмоний ҳолатим ва кучим борлиги учун жамоасига қабул қилди.\nЎқилди (марта): 2297. Киритилган сана: 2010-03-21 10:51:18.\nДинамо стадиони. Самарканд футболи тарихи музейи


Тинчлик ўрнатиш 2 қисм — Dilkashradio.com\nАгар ўтган галги суҳбатларимизни тинглаган бўлсангиз, биз тинчлик ўрнатишга қандай ёндашиш ва Матто 18 боб 1-17 оятлар ҳақида чуқурроқ ўрганишга ҳаракат қилган эдик. Бугун ҳам шу мавзуни давом эттирамиз. Агар сизга қарши гуноҳ қилган кишига саволлар берилса ва суҳбатлар мулоҳаза билан олиб борилса, у сизга қулоқ солишдан бош тортмайди.\nБу жараёнда камтарлик ва сабр-тоқат каби сифатлар жуда муҳим рол ўйнайди.Муқаддас Каломда бу оятлар айнан тинчлик ўрнатиш, ва муносабатларни тиклаш ҳақида берилган. Матто 18:15 оятда: “Агар биродаринг сенга қарши гуноҳ қилса…” иборасида, биродар сўзи қандай маънони англатади? Руҳда бир бўлган ва Худонинг оиласидаги ака ёки ука, опа ёки сингил биродар бўлади,шундайми?\nБаъзилар кимгадир танбеҳ беришдан олдин бошқалар билан маслаҳатлашиш кераклигини ҳис қилишади. Бошқалар эса биродарларнинг ибодатига муҳтож бўлади. Аммо бошқалардан маслаҳат сўраш ва ибодат қилишни илтимос қилишнинг ўзи гуноҳ. Чунки «…унинг олдига бориб, фақат юзма-юз гапириб, айбини унга кўрсат.”, деб ёзилган. Масиҳнинг кўрсатмаларининг гўзаллиги уларнинг ғийбатга ўрин қолдирмаслигидадир.\nМатто 5:23-24 оятлар бизга ярашишнинг биринчи қадами ҳақида қўшимча таълим беради. “Шундай қилиб, сен ҳайр эҳсонингни қурбонгоҳ олдига олиб келганингда, агар у ердабиродаринг сендан хафа экани ёдингга тушса, ҳар эхсонингни қурбонгоҳ олдида қолдир ва бориб, аввал биродаринг билан ярашгил. Шундан кейин келиб, хайр эҳсонингни бажо келтир.”\nАгар биродар ака ёки опамиз «муаммога сабаб бўлган” бўлса ҳам биз биринчи бўлиб тинчлик ўрнатишимиз буюрилган. Биз ўша одамнинг бизнинг олдимизга келишини кутиб ўтирмаслигимиз керак. Агар кимнингдир бизга нисбатан совуқ муносабатда бўлаётганини фаҳмласак ёки биз билан муносабатида қаршиликлар бўлаётганини сезсак, биз уларнинг олдига биринчи бўлиб боришимиз керак!\n24 оятдаги “аввал” ва “кейин” деган сўзларга эътибор беринг. Бу оятларнинг мазмуни сажда қилиш ҳақида. Бизга агар биродаримиз билан муносабатларимиз ёмон бўлса, Худога сажда қилишни ўртасида тўхтатиб ўша биродар билан ярашиб олиш буюрилган, бошқача қилиб айтадиган бўлсак бўйсуниш билан сажда қилиш буюрилган. Ярашиш жамоат хизматларидан ҳам муҳимроқдир.\nБу сўзлардан кўриниб турибдики, ярашиш ишини орқага суриб бўлмайди. Худо: «аввал бориб”, деган. Ҳақиқатдан ҳам Масиҳнинг мисолида, ярашиш саждадан ҳам юқори ўринда кўрсатилган. Шубҳасиз бу танланган мисолдаги зарба берувчи жиҳатларидан бўлса керак, чунки мисолда жуда дадиллик билан сажда қилиш ва ярашиш таққосланган.У ярашишнинг қанчалик муҳим ва биринчи даражада қилиниши керак бўлган иш эканлигини таъкидламоқчи бўлган. Бугунги суҳбатимиз сизнинг руҳан ўсишингига сабаб бўлса биз бундан хурсандмиз.


Марказий Европа - BBC News O'zbek\n...да чоп этилган 8:28 17 сентябр 20218:28 17 сентябр 2021\nЖурналист ва ёзувчи\nМен нега олис Бразилияда ўсиб-улғайган одам Ўзбекистонга бу қадар талпинардим. Ўзбекистонга қандай ошуфта бўлиб қолганим сабаблари нимада? Тушимда ва ўнгимда кўрганларимни, ўз ҳиссиётларимни сиз билан баҳам кўраман.\n...да чоп этилган 5:39 19 январ 20215:39 19 январ 2021\nРоссия ва Алексей Навальний: Путин танқидчиси ҳибсда қолади (видео)\nРоссия ва Алексей Навальний: Путин танқидчиси ҳибсда қолади – у полиция идорасининг ўзидаёқ суд қилинган. Алексей Навальний суд ҳукмини масхарабозлик, деб атаган. Кўча намойишларига чақирган.\n...да чоп этилган 11:45 18 декабр 202011:45 18 декабр 2020\nУйғурлар нишонда эмас, энди мол-қўй ҳалол сўйилмайдими? – Бу гал Хитойнинг гигант Alibaba си раддия билан чиқди. Европа Иттифоқи Маҳкамаси мусулмонлар ва яҳудийларнинг кескин эътирозига сабаб бўлган қонунни дастаклади. Халқаро дайжест.\n...да чоп этилган 10:00 3 декабр 202010:00 3 декабр 2020\nРоссия ҳали ҳам таҳдидми? - Путин, дунё ва геосиёсат\nБи-би-си, Рус хизмати\nРоссия ҳали ҳам таҳдидми? - Нато ҳозир ҳам худди шундай фикрда. Россия ва Хитой таҳдидан хавотирда. Бунга қатъий қарши турмоқчи. Аммо нималар қилмоқчи?\n...да чоп этилган 6:51 20 ноябр 20206:51 20 ноябр 2020\nФранция ва Ислом: Макрон мусулмон пешволарига ультиматум қўйди\nФранция ва Ислом: Макрон мусулмон пешволарига ультиматум қўйди – Франция президенти энди улардан 15 кун ичида “республика қадриятлари низоми”ни қабул қилишни сўради. Европа давлатлари ичидан энг кўп сондаги мусулмон айнан Францияда истиқомат қилади.\n...да чоп этилган 10:44 9 ноябр 202010:44 9 ноябр 2020\nДональд Трамп нега енгилди? АҚШ сайлови, дунё, Ўзбекистон\nНью-Йорк, BBC News\nДональд Трамп нега енгилди? - АҚШ ўз тарихида бу каби ноанъанавий президентни кўрмаган. Республикачи номзод ва амалдаги президент 70 миллиондан ортиқ одамнинг овозини олди. Бу Америка тарихидаги иккинчи энг йирик кўрсаткич. Нима бўлди?\n...да чоп этилган 8:45 9 ноябр 20208:45 9 ноябр 2020\nШуша ҳам "олинди", Озарбайжон Тоғли Қорабоғ деб ҳамма нарсани унутдими? Оқибатлари-чи?\nШуша ҳам "олинди", Озарбайжонда Тоғли Қорабоғ деб ҳамма нарса - инсон ҳуқуқлари, қамоқхоналардаги қийноқлар, сиёсий маҳбуслар ва коррупция муаммоси унутилдими? Янги хавотирлар ўртага чиқмоқда.


100 га яқин полвон — Бош прокурор кубогида - Huquq.uz\n100 га яқин полвон — Бош прокурор кубогида\n15:46 - 21.01.2021\nКураш маданий меросимизнинг ажралмас бир қисми, олийжаноблик, мардликни тарғиб этувчи миллий қадриятимиздир. У кўп минг йиллик тарихга эга.\nКурашнинг моҳияти ҳалол усул билан мақсадга эришиш саналади. Шу сабабли у ҳалоллик, ориятни ҳамиша баланд тутган халқимизнинг қон-қонига сингиб кетган. Азалдан тўйлар, сайиллар, байрамлар курашсиз ўтмаган. Унга инсонни кучли, эпчил, чидамли қилиб тарбиялаш воситаси сифатида қаралган. Кураги ерга тегмаган полвон эл орасида алоҳида ҳурматга сазовор бўлган.\nКурашни олимпиада ўйинлари дастурига киритиш олий мақсадимиздир. Бу борада Ўзбекистон Республикаси Президентининг 2020 йил 4 ноябрдаги «Кураш миллий спорт турини ривожлантириш ва унинг халқаро нуфузини янада ошириш чора-тадбирлари тўғрисида»ги қарори айни муддао бўлди.\nҚарор ижросини таъминлаш ҳамда курашни умумхалқ спортига айлантириш мақсадида ўтказилган қатор тадбирлар, жумладан, ўтган йилнинг 24 ва 27 декабрь кунлари Тошкент шаҳрида ўтказилган «Прокуратура полвони» ва «Ўзбек полвони» мусобақалари Ўзбекистон полвонлар юрти эканлиги, полвонлик касб ва ёш танламаслигини яна бир бор исботлаган бўлса, энди навбат «Бош прокурор кубоги» мусобақасига келди. 2021 йил 16 январь куни куни Қорақалпоғистон Республикаси, Тошкент шаҳри ва вилоятлар терма жамоаларининг аъзолари Бош прокурор кубоги учун гиламга чиқишди.\nМусобақада аёллар 57 кг, 70 кг, эркаклар 66 кг, 73 кг, 81 кг, 90 кг, +90 кг вазн тоифасида ўзаро беллашдилар.\nМусобақа жараёнида «2020 йилнинг энг кучли курашчиси», «2020 йилнинг энг кучли аёл курашчиси», «2020 йил мураббийи», «2020 йил аёл мураббийи», «2020 йил ҳаками» каби номинациялар бўйича тақдирлаш маросимлари бўлиб ўтди.\nМусобақада барча вилоятлардан 100 нафарга яқин полвон қатнашди. Улар орасида Осиё ўйинлари совриндори, Ўзбекистон чемпиони Мухлиса Абдумаликова, жаҳон чемпионати совриндори, Ўзбекистон чемпиони Беҳзод Каримов, Нурбек Тоғаев каби полвонлар бор эди. Мусобақада ғолиб чиққан Самарқанд вилояти жамоасига Бош прокурор кубоги, қимматбаҳо совғалар ҳамда жамоанинг ҳар бир аъзосига диплом ва совғалар топширилди. Совринли ўринларни эгаллаган Бухоро вилояти, Тошкент шаҳар ҳамда Қашқадарё вилояти жамоалари ҳам диплом ва совғалар билан тақдирланди.


Пойтахт юзига тошган «ҳуснбузарлар» (фотожамланма) - Халқ сўзи\n17:57 02 Июль 2019 Жамият\nХўш, бўш вақтларимизда нималар билан машғулмиз? Ёлғиз қолганимизда-чи? Бу саволларга ҳар биримиз, аввало, виждонимиз олдида жавоб беришимиз керак.\nБекорга асл қиёфамиз ҳақида гап очмадик. Бугун орамизда шундай инсонлар яшамоқдаки, улар зоҳиран соппа-соғ, гап-сўзларидан туппа-тузук кўринса-да, аслида, маънан касал, ботинан жуда ғарибдир.\nФото: Ҳаким Йўлдошев / «Халқ сўзи»\nСўзларимизга ишонч ҳосил қилишингиз учун Тошкент шаҳри марказидаги Сайилгоҳ кўчасини бир бор сайр этсангиз, кифоя.\nБу кўча нафақат юртдошларимиз, балки хорижлик меҳмонлар кўп ташриф буюрадиган манзил бўлгани боис, доимо эътиборда, десак янглишмаймиз. Чунончи, кўча бўйлаб жойлашган “Пойтахт савдо маркази”нинг орқа томонида жойлашган кичик хиёбондаги йўлаклар таъмирланиб, замонавий ўриндиқлар ўрнатилганига ҳали узоқ вақт ўтгани йўқ.\nЛекин бу ерга келган одамнинг хиёбондаги манзараларни кўриб, дили хуфтон бўлиши шубҳасиз. Замонавий ўриндиқларга ёзилган тутуриқсиз дил номаларию, чизилган алмойи-алжойи шакллардан таъбингиз хира тортади. Яп-янги, кўркам ўриндиқлар синдирилиб, бутун бор бўй-басти бежаб ташлангани ўзини соғлом деб билган инсоннинг иши эканини соғлом ақл қабул қила олмайди.\nХиёбондаги фавворалар ҳам мутасаддилар эътиборидан четда қолган. Уларнинг сувсизликдан чанқаган ҳавзаларида турли чиқиндилар, баклашка ва ширинликлар қоғозлари уйилиб ётибди. Юртимизда аномал иссиқ ҳарорат кузатилаётган айни кунларда ушбу фаввораларнинг ишламаётгани ҳам кишини ўйга толдиради: ахир одамларга фойдаси тегмаса, улар нима учун қурилган?\nЯна бир гап: Сайилгоҳ кўчасига кечки сайрга кела кўрманг. Чунки хорижлик сайёҳлар доимо гавжум бўладиган ушбу манзилда миллий қадрият ҳамда маданиятимизнинг гўзал қирраларини намойиш қилиш ўрнига ажнабий анъаналар ва ёт унсурларга тақлид томошаларни кўриб, уятдан қизариб қолишингиз мумкин. Беихтиёр мисоли илондек тўлғонаётган бу “ўйинчи” ёшларни ким ёки нима рағбатлантираётган экан, деган ўй ўтади хаёлингиздан. Ва қўрқиб ҳам кетасизки, юртимизнинг узоқ-яқинидан келган, худди сеҳрланиб қолгандек бу манзаралардан нигоҳларини узолмай турган ёшларнинг содда-самимий фикр-қарашлари бузилмаслигига, қалблари заҳарланмаслигига ҳеч ким кафолат бера олмайди.\nБундай ҳолатларга йўл очиб бераётган мутасаддилар бугунги нотинч ва таҳликали замонда ёшларнинг онгу қалбини эгаллашга қаратилган турли хавф-хатарлар тобора кучайиб бораётгани ҳамда уларга қарши курашиш олдимизда турган энг долзарб вазифа эканини доимо куюнчаклик билан такрорлайдиган Президентимизга, фарзандларининг бахту иқболини кўришни ҳаётининг мазмуни деб билган халқимизга хиёнат қилмаяптиларми?\nБу мулоҳазаларни кимларнидир ҳақоратлаш ёки пашшадан фил ясаш учун айтмадик. Шунчаки ўзимизга, бугун қилаётган ишларимизга кўзгу тутишга ҳаракат қилдик. Мақсадимиз — юртдошларимизни ҳар қандай жойда ўзини идора этишга, давлат ва халқ мулкини шахсий бойлигидек асрашга, шунингдек, ёшлар масаласига масъул ташкилот ҳамда идораларни янада эътиборли бўлишга чорлаш. Зеро, ҳаракатларимиз кимлигимизни кўрсатадиган барометрдир.


Марказий банк Бошқаруви қайта молиялаш йиллик ставкасини оширади » Ўзбекистон янгиликлари – Zamin.uz\n24 июнь 2017, 21:19\nМазкур қарорнинг қабул қилиниши жорий йилнинг ўтган даврида инфляция суръатларининг тезлашиши ҳамда инфляцион хатарларнинг ортишини чеклаш бўйича чораларни кучайтириш заруриятининг юзага келгани билан изоҳланади.\n- монетар омилларнинг нархлар даражаси ўсишига таъсирини ва инфляцион хатарларни чеклаш ҳамда инфляцияни мақсадли кўрсаткичлар доирасида сақлаб қолиш;\n- ижобий реал фоиз ставкаларини таъминлаш ва иқтисодиёт реал секторини кредитлашда мувозанатли шароитларни яратиш;\n- валюта курси шаклланишининг эркин бозор режимига ўтиш учун зарурий шарт-шароитларни яратиш;\n- нархлар барқарорлиги ва паст инфляцион кутилмаларни таъминлаш ҳамда ўрта ва узоқ муддатли инвестицион қўйилмаларни рағбатлантириш орқали тадбиркорлик фаолиятини ривожлантириш учун қулай иқтисодий шароитларни шакллантириш.\nҚайд этиш керак, оширилаётган мазкур ставка олдин берилган кредитларга таъсир ўтказмайди.\nЯнгиликлар » Иқтисодиёт » Марказий банк Бошқаруви қайта молиялаш йиллик ставкасини оширади


Бекзод Абдураҳмоновнинг “Гарвард”даги фаолияти, ўз олдига қўйган режалари ҳақида суҳбат – Ўзбекистон миллий олимпия қўмитаси\nБекзод Абдураҳмоновнинг “Гарвард”даги фаолияти, ўз олдига қўйган режалари ҳақида суҳбат\nСпортчиларимиз орасида ўз олдига катта мақсадларни қўйган эркин курашчимиз Бекзод Абдураҳмоновни алоҳида таъкидлаб ўтиш мумкин. Абдураҳмонов фаолияти давомида Олимпия ўйинларидан бошқа барча мусобақаларда шоҳсупага кўтарилган: жаҳон чемпионати, Осиё ўйинлари ҳамда чемпионати ва бошқалар. Курашчимиз Рио-2016 Олимпия ўйинларида ҳам шоҳсупага анча яқин келган, бироқ бронза медали учун кураш босқичида имкониятни бой бериб қўйган эди. Айни пайтда Абдураҳмонов Риодаги армонининг Токиода ушалиши йўлида меҳнат қилмоқда. Қуйидаги интервьюда курашчимиз ва унинг мураббийи Александр Недорезовнинг режалари ҳақида сўз боради:\n– Регламент бўйича, айни пайтда Токио Олимпиадаси учун йўлланма берувчи мусобақада курашаётган бўлишингиз керак эди. Бироқ коронавирус сабаб бу жараён ортга сурилиб кетди. Бу Сиз кўзлаётган режага таъсир ўтказмайдими?\n– Албатта, таъсир қилади. Нега десангиз, сал кам бир йилдан бери март ойининг охирига спорт формамизни яхшилаш учун тайёрланиб бораётган эдик. Нима ҳам қилар эдик, шароит шуни тақозо қилди ва келгуси тақвим эълон қилингач барчасини яна нолдан бошлаймиз. Ўзи ҳали спорт формамиз энг юқори даражасига чиқмаган эди 1 ой олдин АҚШдан келдим ва шунга қараб секин-аста тайёрланиб боришни мўлжал қилган эдик. Бу ҳам мақсад йўлидаги ўнқир-чўнқирлардан бири. Мусобақанинг бекор бўлганини анча аввал маълум қилишгани эса яхши бўлди. Энди мураббийим Александр Иванович билан келгуси турнирга тайёрланамиз.\n– Спорт курашларида лицензия олиш мумкин бўлган мусобақа жаҳон чемпионати ҳисобланади. Нур-Султанда Сизга нима ҳалақит берган: қуръанинг ноқулай келганими ё тайёргарликнинг кўнгилдагидек бўлмаганими?\n– Тўғриси, аниқ нарсани айта олмайман. Қуръа десам, баҳона бўлиб қолади. Лекин унда гап кўп. Нимагадир Қозоғистонда аксарият кучлилар бир томонга йиғилди ва улар орасига мен ҳам тушиб қолдим. Айтишади-ку, ҳакамларга имкон қолдирмаслик керак деб. Ўзимдан ҳам қаердадир қандайдир камчилик ўтгандирки, шундай бўлди.\n– Александр Иванович, бу борада Сиз нима дейсиз?\n– Мусобақада психологик ва тактик жиҳатдан қандайдир етишмовчилик бўлган деб ҳисоблайман. Ҳозир айнан шу томонлар устида иш олиб бормоқдамиз. Жаҳон чемпионатида Бекзод тушган гуруҳда Олимпиада чемпиони ҳам, жаҳон чемпиони ҳам, Осиё чемпиони ҳам ўрин олган эди. Бу рақиблар ким бўлишидан қатъий назар таъсир ўтказмаслиги керак. Жисмоний тайёргарлик зўр бўлгани билан психологик жиҳатдан етишмовчилик бўлса, мақсадга ета олмайсиз.\n– Токио Олимпиадасига тайёргарлик жараёнида ҳар бир федерацияга психолог бириктирилган. Сизлар билан психолог ишлаяптими?\n– Биласизми, агар спорт психологи спортчи бўлмаса, унинг атлетлар билан ишлашидан фойда йўқ. Бизда аввалдан ўзимизнинг психолог бор. Керак бўлган пайтлари унинг ёрдамига эҳтиёж сезамиз ва у ҳам бизга кўмаклашади.\n– Келаётган Олимпиаданинг Осиёда ўтиши минтақамиз учун бўладиган квалификацион турнирда фойда берадими? Яъни, япон курашчилари ҳам ўзига яраша кучли.\n– Эркин курашда ундай эмас. Қоидага кўра Олимпиада мезбони ҳам саралашда иштирок этади. Менинг вазнимда жаҳон чемпионатидан япониялик курашчи лицензия олди. Аслида у япониялик курашчи жаҳон етакчилари даражасида ҳам эмас. Бироқ ўшанда қандайдир омади келиб қолди. ЖЧда қитъамиздан қозоғистонлик ва япониялик курашчи йўлланма олди холос. Барибир Эрон, Қирғизистон, Корея ва 2 карра Олимпиада совриндори бўлган ҳиндистонлик курашчи қолиб кетди. Қисқа қилиб айтганда, мен қатнашадиган (-74 кг) вазн тоифасида Осиёда ҳали ҳеч нарса ҳал бўлмаган.\n– Олимпиададан Олимпиадага баъзи спортчилар вазн ўзгартиради. Масалан, Риода Ихтиёр Наврўзов -65 кг вазнда курашган Франклин Гомес (Пуэрто-Рико) энди сизга рақиблик қилмоқда. Ижтимоий тармоқда Сизларни кузатиб борамиз ва у сизнинг яқин дўстингиз эканига гувоҳ бўлдик. Шундай пайтда Сизларнинг рақиб бўлишингиз қандай натижа беради?\n– У билан АҚШда ҳатто битта уйда турамиз, бирга шуғулланамиз. Бизнинг рақиб бўлишимиз фақат зиёнга ишлайди. Жаҳон чемпионатининг биринчи даврасидаёқ қуръа иккаламизни рўбарў қилиб қўйди. Энди қаранг, ҳар куни бирга шуғулланадиган икки дўст қандай қилиб бир-бирининг йўлини тўсади? Қозоғистонда мен уни мағлуб этдим, лекин якунда иккаламизда ҳам натижа бўлмади. Бу спортчи учун жуда қийин. Яқинда Пан-Америка минтақаси учун ўтган лицензион турнирда Гомес Токиога йўлланма олди ва унинг учун хурсандман. Энди навбат менга.\n– Энди АҚШдаги фаолиятингизга ҳам тўхталиб ўтсак. Рио-2016 арафаси “Гарвард” университетининг расмий сайти Олимпиада қатнашадиган спортчиларига омад тилаб махсус мақола тайёрлаган ва улар орасида Сиз ҳам бор эдингиз. Ҳозир ҳам ишлаяпсизми?\n– Йўқ, ҳозир “Гарвард”дан кетганман. Ҳозир фақат акам ишлаяпти. “Гарвард”да жамоа билан ишлар эдим. Улар билан ҳар мусобақаларга боришингиз, университет курашчиларини турли турнирларга тайёрлашингиз керак бўларди. Натижада ўзингиз учун етарли вақт ажрата олмайсиз. Шу боис бошқа жойга кўчишга мажбур бўлдим. Ҳозир Пенсильвания штатида спорт курашлари бўйича АҚШ терма жамоасининг асосий вакиллари шуғулланадиган жойда машғулот олиб боряпман. У ердан Кайл Снайдер, Жордан Барроуз ва бошқа машҳур курашчилар етишиб чиққан. Улар ҳозир ҳам ўша базада Олимпиадага тайёрланишмоқда. Бундай даражадаги курашчилар билан машқ қилар экансиз, ўзингизга жуда кўп нарса тажриба оласиз.\n– Сизнинг вазнингизда асосий рақиблардан бири, Лондон Олимпиадаси чемпиони Жордан Барроуз билан спаррингда кўп курашгансизлар. Аммо ҳозир Барроузнинг даври ўтмоқда, деган фикрга қандай қарайсиз?\n– Ҳа, вақт барибир ўз таъсирини ўтказади. Илгари уни ушлаб бўлмасди. Шу қадар тез ҳаракатланар эдики, тутқич бермасди. Ҳозир ёши ўтиб, анча секинлашиб қолди. Баъзи мусобақаларда ютқазиб қўйиши унга қўшимча психологик босим беряпти. Менимча, Токиодан кейин катта спортдан кетса керак. Ўзи унинг кураши жуда ваҳимали эмас. Тезлиги эвазига қочади ва ортдан икки оёққа ҳужум қилиб балл ишлайди. Лекин шу усулни юқори даражада ижро қилади.\n– Александр Иванович, Токио Олимпиадаси учун тўлиқ таркибда лицензия қўлга кирита оламизми? Бунинг учун мураббийларга қандай шароитлар керак?\n– Албатта, қўлга кирита оламиз. Бунинг учун тўғри режа ишлаб чиқиб, у асосда тизимли ишлашимиз керак. Ана шунда кўзланган мақсадга етамиз. Ҳозирги шароитни курашчиларимиз учун жаннат десак ҳам бўлади. Бизнинг даврда бу даражада эътибор йўқ эди. Жамоа хорижий йиғинлар, замонавий метод ва керакли витаминизациялар билан таъминланган. Агар бизнинг даврда ҳам шундай шароит бўлганида, мен ким бўлиб кетар эдим-у! Албатта, бунинг учун ҳукуматимиз ва спортимиз раҳбариятига миннатдорчилик билдириб қоламан.\n26 Mart, 2020|Интервью, Янгиликлар|


МИЛЛИЙЛИКНИ САҚЛАШ МУАММОМИ?\nҲозирги шароитда бутун дунёда демократик қадриятларга асосланган жамият қуриш олий мақсаддир. Бу ижобий йўналиш. Бироқ, демократияни тушуниш ва талқин қилишда ягона ёндашув йўқ. Оқибатда миллий демократик жараёнлар тан олинмаяпти. Ғарб мамлакатлардаги мавжуд демократия шаклини мутлоқ деб билиши натижасида халқлар орасида муаммоларни пайдо қилмоқда. Негаки Ғарб мамлакатларидаги мавжуд демократия шаклини дунёга тақдим қилиш кўп халқларнинг миллий менталитетига мос келмайди.\nМуҳтарам Президентимиз Ш. М. Мирзиёев ўзига юклатилган масъул вазифани бажаришга киришган кунданоқ Ўзбекистонимизни энг ривожланган давлатлар қаторига қўшишдек улкан мақсадни кўзлаган ҳолда фаолият юритаяптилар. Шаҳар ва қишлоқларимиз янгидан барпо этилиб, гўзаллашмоқда. Замонавий турар-жойлар, маданий ва маърифий масканлар бунёд этиляпти. Одамларимиз ўз касб-кори, соҳаси бўйича иш юритиши учун кенг шарт-шароитлар яратиб берилаётгани қувонарли.\nЖОМАШЎЙДА ДХМ БИНОСИ ҚУРИЛИШИ КОНВЕЙЕР УСУЛИДА ЖАДАЛ СУРЪАТЛАР БИЛАН ТАШКИЛЛАНЯПТИ\nЖомашўй шаҳарчасида туман Давлат хизматлари маркази учун қурилаётган 3 қаватли замонавий бино фойдаланишга топширилса, суратдагидек қиёфа касб этади.\nДарҳақиқат, Президентимизнинг 2018 йил 8 майдаги Қарорига мувофиқ туман Давлат хизматлари маркази биноси қурилиши давлат-хусусий шериклик шартлари асосида "ULTRA GROUP" МЧЖ лойиҳасига мувофиқ юқори суръатлар билан олиб борилмоқда. Зафаржон Юлдашев раҳбарлигидаги "Nur mukammal xizmat" МЧЖ қурувчи-бинокорлари ишни конвейер усулида ташкил этишяпти. Қурилиш материаллари пешма-пеш етказиб берилаётгани, инсон омилига алоҳида эътибор қаратилаётганлиги туфайли иш цикллари орасида узилишларга, вақтнинг беҳуда ўтишига йўқ қўйилмаяпти.\nҚурилиш-монтаж ишлари бундан 3 ой муқаддам бошланган эди. Барча ишлар белгиланган жадвалга мувофиқ бажарилиши таъминланмоқда. Объект қурилиши май ойида якунланиши керак. Бунинг учун 5 миллиард 500 миллион сўм маблағ ўзлаштирилади.\nБугунги кунда туман ДХМда аҳолига 60 хилдан ортиқ давлат хизматлари кўрсатилмоқда. Бино фойдаланишга топширилиши билан мурожаат этувчилар сони ҳам кескин ортиши турган гап.\n- Бу ерда юридик ва жисмоний шахсларга, барча фуқароларга янаям қулай имконият ва шарт-шароитлар яратилиши эвазига хизматлар сони 110 тага етади, - дейди туман ДХМ директори Камолиддин Турдалиев. - Айни пайтда турли сансалорликлару оворагарчиликларнинг олди олинади. Қолаверса, хизмат сифати, суръати ва шаффофлигини таъминлаймиз.\nВЕБ-САЙТ ШУНЧАКИ ЭРМАК ЭМАС\nКўпинча боши деворга урилган кишилар веб-сайтга «адашиб» кириб қолганликларини рўкач қилишади. Ахир ҳаммаям компьютер технологияси билан ишлашни, интернетга, қолаверса, турли сайтларга киришни билавермайди-ку. Буларнинг ҳадисини олганлар «янглишибман» дейишлари ажабланарли эмасми?\nИККИ БУЮК СИЙМО АЛИШЕР НАВОИЙ ҲАМДА ЗАҲИРИДДИН МУҲАММАД БОБУР ТАВАЛЛУД ТОПГАН КУНЛАР ТУМАНИМИЗДА КЕНГ НИШОНЛАНДИ\nМиллатимиз шаъни бой маънавий меросимиз, ўтмишда ёрқин из қолдирган буюклар номи ва хотираси, аждодлардан қолган мерос беназир илмий-ижодий асарлар туфайли юксакликка шоёндир. Хусусан, улуғ мутафаккир Алишер Навоийнинг боқий асарлари, бебаҳо хазинага тенг шеърий дурдоналари бугунимиз ва келажагимизга дахлдор эканлиги билан қимматли. Том маънодаги буюк маданият, олий даражадаги шарқона одоб ва ахлоқ тимсоллари ҳақида гап очилса, Заҳириддин Муҳаммад Бобур номини ҳам катта эҳтиром билан тилга оламиз.


Хуршидбек Норматов профессионал боксда рақибини нокаут қилди\n19:50 / 24.09.2016\n2016 йил 23 сентябрь куни Майами шаҳрида (Оклахома, АҚШ) профессионал бокс мусобақаси бўлиб ўтди. Унда, ўзбекистонлик профессионал боксчи Хуршидбек Норматов (2−0−0, 1 КО) иштирок этди.\nАндижон бокс мактаби тарбияланувчиси 26 яшар америкалик Томас Бернардга (5−4−0, 3 КО) қарши рингга кўтарилди, деб хабар қилмоқда fightnews.info. Жанг, иккинчи раунддаёқ якунига етиб, бунга Хуршидбекнинг чапдан берган зарбаси билан рақибини нокаут қилгани сабаб бўлган.\nЭслатиб ўтамиз, Норматов Fight Promotion промоутерлик компанияси билан 15та жанг ўтказиш шарти билан шартнома имзолаган. У 25 июнда ўзининг дебют жангини ўтказиб, Ромон Барберни (6−11−0, 5 КО) мағлуб этганди.\nЎзбекистон профессионал бокс


Reuters: жангарилар билан қуршаб олинган Сурия шимолидаги ҳудудлардан 300 га яқин оила олиб чиқиб кетилади\n08:05 / 28.12.2015\nСуриянинг шимолидаги шиалар яшайдиган ҳудудлардан 300 га яқин оиланинг эвакуация қилиниши, кутилишича, 28 декабрда бошланади. Бу ҳақда Reuters ахборот агентлиги манбаларга иқтибос келтирган ҳолда хабар бермоқда.\nАгентлик маълумотларига кўра, ҳозирда мамлакатнинг шимолидаги Идлиб шаҳридаги тинч аҳоли Туркия билан чегарага олиб келинади ва у ердан Байрутга олиб кетилади. Одамлар олиб чиқиб кетилаётган ҳудудлар ҳозирда жангарилар томонидан босиб олинган.\nҚизил Хоч кўмагида Забаданий шаҳридаги исёнчилар учун Байрут аэропортига хавфсиз йўл очилади, исёнчилар у ердан Туркияга жўнайдилар.\nТинч аҳолини эвакуация қилиш бўйича музокаралар БМТ кўмагида бир неча ой аввал бошланганди, бироқ томонлар узоқ вақт қелишувга кела олмаганлар.


ПРОВЕДЕНИЕ ОЧЕРЕДНОГО ОБШЕГО СОБРАНИЕ\nДата раскрытия: 03.06.2020\n“Фарғона ёғ-мой”акциядорлик жамияти акциядорларининг навбатдаги умумий йиғилиши ўтказилиши тўғрисида\nҲурматли акциядор, Ўзбекистон Республикаси, Фарғона вилояти, Фарғона шаҳри, Меъмор кўчаси, 9-уй манзилида жойлашган,“Фарғона ёғ-мой”акциядорлик жамияти, Сизга 2020 йил 30 июн куни соат 1100даЎзбекистон Республикаси, Фарғона вилояти, Фарғона шаҳри, Меъмор кўчаси, 9-уй манзилида (жамият мажлислар зали) акциядорлик жамиятимиз акциядорларининг навбатдаги умумий йиғилиши бўлиши ҳақида маълум қилади.\nУмумий йиғилишда қатнашиш ҳуқуқига эга акциядорлар рўйхати 2020 йил 24 июн ҳолатига шакллантирилган акциядорлар реестрига асосан тузилади.\nАкциядорларнинг навбатдаги умумий йиғилиш қатнашчиларини рўйхатга олиш 2020 йил 30 июн куни соат 8:30 да бошланиб соат 10:30 гачадавом этади.\n1. 2019 йилда жамиятда корпоратив бошқарув тамойилларига риоя қилиниши юзасидан Кузатув кенгашининг ҳисоботи ва қабул қилинган қарорларини тасдиқлаш.\n2. 2019 йилда жамият бизнес-режасининг бажарилиши ва молия-хўжалик фаолияти натижалари юзасидан жамият бошқарув раисининг ҳисоботини тасдиқлаш.\n3. 2019 йил якуни бўйича жамиятнинг бухгалтерия баланси, фойда ва зарарлар ҳисоб варағини тасдиқлаш.\n4. Тафтиш комиссиясининг ҳисоботи ва хулосасини тасдиқлаш.\n5. Ташқи аудитор хулосасини тасдиқлаш.\n6. 2019 йил якуни бўйича жамият соф фойдасини тақсимлаш.\n7. 2020 йил учун жамият Бизнес-режаси ҳамда даромад ва харажатлар сметасини тасдиқлаш.\n8. Жамият Кузатув кенгаши аъзоларини сайлаш.\n9. Жамият тафтиш комиссияси аъзоларини сайлаш.\n10. Жамият бошқаруви аъзоларини сайлаш.\n11. Жамият бошқаруви раисини ваколатини узайтириш.\n12. Жамиятнинг 2020 йил молия-хўжалик фаолияти учун ташқи аудиторлик ташкилотини тасдиқлаш ва унинг хизматига тўланадиган ҳақнинг энг кўп миқдорини белгилаш.\n13. Жамиятнинг узоқ муддатли стратегиясини тасдиқлаш.\n14. 2015 йил якунлари бўйича ҳисобланган дивиденд тўловларини талаб қилиб олинмаган қолдиқ қисмини жамият фойдасига олиш масаласини кўриб чиқиш тўғрисида.\n15. Жамият фаолиятига Корпоратив бошқарув кодекси хулосасини хабар бериш шаклини тасдиқлаш.\nАкциядорларнинг навбатдаги умумий йиғилиши ўтказилишига тайёргарлик кўриш даврида Сиз акциядорлар навбатдаги умумий йиғилишининг материаллари (ахборотлари) билан Ўзбекистон Республикаси, Фарғона вилояти, Фарғона шаҳри, Меъмор кўчаси, 9-уй манзилида жойлашган,“Фарғона ёғ-мой” акциядорлик жамиятида танишишингиз мумкин.\nНавбатдаги умумий йиғилишда қатнашиш учун акциядорлар ўзи билан паспорт, акциядорлар вакиллари эса–Ўзбекистон Республикаси қонунчилиги талабларига мувофиқ расмийлаштирилган ишончнома билан келишлари сўралади.


Туркиядаги ташкилотлар ўзбек қочқинлари тақдиридан хавотирда\nЎз юртига сиғмаган ўзбек қочқинларининг ҳижратдаги турмуши оғир.\nТуркиядаги ўнга яқин инсон ҳуқуқларини ҳимоя қилиш ташкилоти 28 ўзбек қочқинининг Эронга депортация қилинганини қораламоқда. Қочқинлар гуруҳи 12 октябр куни иккинчи бор куч билан мамлакатдан чиқариб юборилди ва бу гал ҳам Туркиядан чиқарилган ўзбек қочқинларининг кейинги тақдири номаълум қолмоқда.\nТуркиядаги инсон ҳуқуқлари ташкилотлари қочқинлар Эрон чегараолди ҳудудидаги одам савдоси билан шуғулланувчи гуруҳлар ёҳуд Эрон раҳбарияти томонидан Ўзбекистонга бериб юборилиши мумкинлигидан хавотир билдирмоқдалар.\n15 нафари болалардан иборат бўлган 28 кишилик ўзбек қочқинлари гуруҳи Туркиядан чиқариб юборилганидан буён фақат бир бора ортда қолган яқинларидан бирига сим қоққан.\n“Телефонда бир марта гаплашдик. “Бизни яна чиқариб юборишди. Бизга нисбатан жуда қаттиқ муомала бўлди. Қайтиб келманглар деб айтишди” дейишган эди. Шундан бери ҳеч алоқа қила олмаяпмиз. Олдинги сафар бир кишини уришган экан”.\nСуҳбатдошимиз мажбуран, эҳтимол, куч қўллаб мамлакатдан чиқариб юборилган ватандошларининг жонига жиддий таҳдид борлигидан хавотирда.\n“Улар чиқарилган жойлар Эрон, Ироқ, Туркия ўртасидаги жанг бўлаëтган минтақалар. Нима бўлгани Оллоҳга маълум. Ҳеч қандай маълумот йўқ”.\nЭслатиб ўтамиз, бу қочқинлар гуруҳи биринчи бор 12 сентябр куни оқшом полиция томонидан мамлакатдан чиқариб юборилган ва номаълум сабабларга кўра, Эрон чегараолди ҳудудидаги жиноий гуруҳ қўлига тушиб қолган эди.\nОдам савдоси билан шуғулланувчи гуруҳ қўлидан озод бўлганидан сўнг эса қочқинлар яна Туркияга қочиб кирдилар. Полиция 12 октябр куни уларни қўлга олиб, яна мамлакатдан чиқариб юборди ва бу гал ҳам улар қай тарзда чиқариб юборилди, бу депортациямиди ёки улардан исталган йўналишда мамлакатни тарк этиш талаб қилиндими каби мазмундаги саволлар очиқ қолмоқда. Туркиянинг Ван вилояти полицияси, миграция хизмати, ташқи ишлар вазирлигига мурожаат қилиб, бу саволларга ойдинлик кирита олмадик.\nШу тариқа, фақат бир бора ортда қолган танишига телефон қилган 28 ўзбек қочқини 1 ёшдан 16 ёшгача бўлган гўдаклари билан шу кунларда қаерда жон сақлаётгани номаълум қолмоқда.\nТуркиядаги инсон ҳуқуқларини ҳимоя қилувчи 10 га яқин ташкилот бу қочқинларнинг Эрон чегараолди ҳудудидаги баланд тоғлар ичида яшириниб юрган одам савдоси билан шуғулланувчи жиноий гуруҳлар томонидан ёҳуд Эрон ҳукумати томонидан Ўзбекистонга бериб юборилишидан хавотирда.\nТуркиядаги Инсон ҳуқуқлари ва эркинликлари ҳамда инсонпарвар ёрдам ташкилоти вакили Гулден Сўнмаз Ўзбекистон томони ҳар қандай йўл билан бўлса-да, қочқинларни юртга қайтаришга уриниши эҳтимолини жиддий хавф, деб санайди.\n“Биласизки, Ўзбекистон етакчиси Каримов мамлакатда инсон ҳуқуқларининг поймол этилишига йўл қўйган давлат раҳбари сифатида дунёга маълум. Шу боис, иккинчи маротаба Эронга чиқариб юборилган ўзбек қочқинлари тақдиридан хавотир қилган ҳуқуқ ташкилотлари бирлашиб, Туркия ҳукуматидан Ван вилояти полициясининг ноқонуний ҳатти-ҳаракатларига чора кўриш ҳамда қочқинларни зудликда учинчи мамлакатга жўнатишни талаб қилди. Учинчи давлатга чиқарилгунга қадар эса қочқинлар Туркия ҳудудида турсалар, бу улар учун хавфсиз бўлади, фикримизча”, дейди Туркиядаги Инсон ҳуқуқлари ва эркинликлари ҳамда инсонпарвар ёрдам ташкилоти вакили Гулден Сўнмаз.\nБМТ нинг Қочқинлар билан ишлаш Олий коммисарлиги Туркия ваколатхонаси вакили Метин Қоработир эса шу мазмундаги сўрови ва шунингдек, қочқинларнинг куч билан мамлакатдан чиқариб юборилгани ҳамда биринчи гал қандай қилиб жиноий гуруҳ қўлига тушиб қолгани, иккинчи сафар эса нега мутлақо бедарак кетгани сабаблари тўғрисида Туркия ҳуқуқ-тартибот идоралари, ҳукуматнинг юқори органларига қилинган сўровлар ҳануз жавобсиз қолаётганини айтди.\nАйни вақтда Қоработир бу қочқинлар, халқаро ҳуқуқий нормаларга кўра, илк бор қочқинлик мақоми берилган давлат — Эронда қолиши ва ўша ердан учинчи мамлакатга жўнатилиши кераклигини яна бир карра урғулаб ўтди.\nЭслатамиз, 28 ўзбек қочқини 1995 йилда диний эътиқоди туфайли бўлган таъқиблардан қочиб, аввал Тожикистон, кейин Афғонистонга ўтиб яшадилар. 2001 йил 11 сентябрь воқеалари ортидан АҚШ ҳарбий кучлари Афғонистонда толиблар ҳокимиятини ағдариш амалиётини бошланганидан сўнг эса улар Эронга ўтди.\nКейинроқ Қочқинлар ишлари бўйича БМТнинг Теҳрондаги идораси уларни қочқин сифатида расман тан олди. Эронда бу қочқинлар учинчи мамлакатга чиқариб юборилишини қарийб 3 йил кутди. Аммо, бу муддат ичида улар учинчи давлатга чиқарилмагани ва бу борада аниқ жавоб ололмагани боис, шу билан бирга, Эрон уларни Ўзбекистонга бериб юбориши мумкинлиги тўғрисида туғилган хавотирлар боис Туркияга қочиб борган эдилар.